Миш-мишлар тасдиқландими? «Шаршара» колбасалари нега шубҳа остига олинди? — Ishonch Gazetasi\nТаҳлил ва танқидМуҳим\nМиш-мишлар тасдиқландими? «Шаршара» колбасалари нега шубҳа остига олинди?\nЮртимизда тадбиркорлар ўртасида соғлом рақобатни шакллантириш борасида кенг кўламли ислоҳотлар амалга оширилаётир. Ишлаб чиқариш кўлами кундан-кун кенгайиб, савдо расталари сифатли, хилма-хил маҳсулотлар билан тўлмоқда. Биз эса ҳар куни эҳтиёжимиздан келиб чиқиб, ўзимизга кераклисини харид қиламиз. Бироқ, гуруч курмаксиз бўлмаганидек, улар орасида усти ялтироқ, ичи қалтироқлари чиқади.\nШу йилнинг ноябр ойида пойтахтдаги «Sharshara» номи билан гўшт маҳсулотларини ишлаб чиқарувчи «Gold Premium Product» МЧЖга тегишли корхонада маҳсулотга қўшиш режалаштирилган эшак гўшти топилгани тўғрисида хабар тарқалди. Тергов ҳужжатларига кўра, эшак гўшти Хоразм вилоятидан олиб келиниб, колбаса цехига ўтказилган.\nЭкспертлар хулосасича, тергов натижасида корхонага тегишли цехдан ашёвий далил сифатида олинган 275 кг. гўшт, истеъмолчининг соғлиги ва ҳаётига хавф солиши мумкин. Бу ишга алоқадор шахсларга нисбатан жиноий иш қўзғатилган.\n6 декабр куни эса мамлакатимиз Бош прокуратурасига тегишли сайт орқали Бош прокуратура ҳузуридаги Солиқ, валютага оид жиноятларга ва жиноий даромадларни легаллаштиришга қарши курашиш департаментининг Тошкент шаҳар ва Хоразм вилояти бошқармалари томонидан ўтказилган тезкор тадбир давомида Хоразм вилоятидан Тошкент шаҳрига 69,6 кг эшак гўшти пойтахтимизнинг Олмазор туманида жойлашган «GOLD PREMIUM PRODUCT» МЧЖга қарашли «Шаршара» номли гўшт маҳсулотлари ишлаб чиқариш цехига ўтказиш учун олиб келинганлиги аниқлангани тўғрисида хабар тарқатилди.\nТаҳририятимиз масаланинг, ҳуқуқий, ахлоқий ва шаръий томонларини таҳлил қилиш мақсадида қатор ташкилотларга мурожаат қилди. Қуйида турли идораларнинг мавзу юзасидан муносабатлари баён этилмоқда.\nШов-шувлар авжига чиққан илк кунлари, аввало, Республика давлат санитария-эпидемиология назорати маркази мутахассислари билан боғландик. Марказнинг Қамариддин исмли ходимидан: «Эшак гўшти инсон соғлиғи учун хавфли эмас-ку», деган жавобни олдик. Мутахассиснинг фикрича, маҳсулотнинг бевосита соғлиққа зарар етказишига шубҳа туғилса, мазкур ташкилот ходимлари шуғулланади. Бу масалага эса Давлат ветеринария хизмати ёки истеъмолчилар ҳуқуқларини ҳимояловчи ташкилотлар муносабат билдириши мумкин экан.\nДарҳақиқат, «Озиқ-овқат маҳсулотининг сифати ва хавфсизлиги тўғрисида»ги қонуннинг 16-моддасида одамлар ҳаёти ва соғлиғи учун хавфли бўлган озиқ-овқат маҳсулоти тегишли давлат назорати органларининг қарорига мувофиқ, белгиланган тартибда олиб қўйилиши, 17-моддасида эса яроқлилик муддати ўтган, сифатсизлиги билиниб турган, таққослаш ва ишлаб чиқарувчисини аниқлаш мумкин бўлмаган, шунингдек, давлат санитария ва (ёки) ветеринария назорати органлари томонидан гигиена ва (ёки) ветеринария экспертизаси ва сертификатлаш синовлари натижалари бўйича овқатга ишлатиш учун яроқсиз деб топилган маҳсулот ишлаб чиқариш ва реализация қилишдан олиб ташланиши, белгиланган мақсадда ишлатилмаслиги, қайта ишланиши ёки йўқ қилиб ташланиши қайд этилган. Аммо…\nПойтахтимиз бозорлари, хусусан, «Қўйлиқ» деҳқон бозори ва «Бек барака» савдо мажмуасида бўлганимизда, маҳсулотлари сифати ҳозирда гумонда бўлган «GOLD PREMIUM PRODUCT» МЧЖда ишлаб чиқарилган колбасалар ҳамон сотилаётганига гувоҳ бўлдик.\nБизнингча эса, «Озиқ-овқат маҳсулотининг сифати ва хавфсизлиги тўғрисида»ги қонуннинг 17-моддасига кўра тергов ишлари давом этаётган пайтда, жилла қурса, суд бўлиб ўтиб, корхона маъмурияти айбдор ёки айбдор эмас деб топилгунига ёки корхона томонидан маҳсулотни ишлаб чиқариш жараёнида унинг таркибида бўлиши керак бўлмаган ингредиентлардан фойдаланилгани ёки фойдаланилмагани исботланганига қадар маҳсулот сотувдан олиб турилиши керак эмасмикан? Умуман, бу жараённи ким назорат қилиши зарур?\nУламолар нима дейди?\nДинда эшак гўштини истеъмол қилиш ҳақида нима дейилгани юзасидан Ўзбекистон мусулмонлари идораси Фатво бўлимидан қуйидагича жавоб олдик:\nШариатда истеъмол қилиниши ҳаром қилинган бир нечта нарсалар бор бўлиб, улар Қуръони каримда шундай баён этилган: «Ўлимтик, қон, чўчқа гўшти, Аллоҳдан ўзганинг номи айтиб сўйилган, бўғилиб ўлган, уриб ўлдирилган, йиқилиб ўлган, сузишдан ўлган ва йиртқич ҳайвон (қисман) еган (ҳайвонлар) сизларга ҳаром қилинди, илло (шаръан) сўйганингиз (ҳалолдир). Яна, бут-санамларга атаб сўйилган ҳайвонлар (гўшти) ва фол чўпларидан қисматингизни исташингиз (ҳам ҳаром қилинди). Бу ишингиз фосиқликдир» (Моида сураси, 3-оят).\nЭшак гўштини истеъмол қилиш Пайғамбаримиз(с.а.в.) томонидан ҳаром қилинган. Жобир ибн Абдуллоҳ (р.а.) ривоят қилиб айтадилар: Пайғамбар (с.а.в.) Хайбар куни (хонаки) эшак гўштини ейишдан қайтардилар ва отнинг гўштига рухсат бердилар (Имом Бухорий ривояти).\nМусулмон киши ҳаром ёки ножоиз бўлган нарсани истеъмол қилиши мумкин эмас. Шунингдек, истеъмолчиларга ҳаром нарсани ҳалол деб ёки ҳаромлигини айтмасдан ёхуд умуман фириб бериб сотишдан шариатимиз қайтарган. Фирибгарлик орқали топилган мол ҳам ўз-ўзидан ҳаром саналади.\nБир йил муқаддам…\nЎтган йили Самарқанд вилоятидаги Хишрав қўрғони ҳудудида жойлашган чиқиндихона яқинидан кўплаб эшак жасадлари топилгани ҳақида маълумотлар тарқалган эди. Баъзилар сўйилган ҳайвонларнинг гўшти вилоят ва республикамиздаги умумий овқатланиш шохобчалари, гўшт маҳсулотлари ишлаб чиқаришга ихтисослашган корхоналарга етказиб берилгани тўғрисида тахминларга боришганди.\nАммо тергов материаллари «эшак» бизнесига cамарқандлик беш нафар фуқаро жалб қилингани, бешовлон гўёки Малайзиядаги ҳамкорларига эшак терисини етказиб беришни режа қилгани, гўштидан шу ерда етиштирилаётган балиқлар учун озуқа сифатида фойдаланганлиги хусусида кўрсатма беришди. Суяклари эса майдалаб товуқларга ем қилинганмиш.\nАлло, бу тез ёрдамми?\nПойтахтлик Татьяна Софина ишдан қайтишда нонушта учун дўкондан колбаса сотиб олади. Бироқ маҳсулот яхши тайёрланмагани ва меъёрида сақланмагани сабабли сифатсиз бўлиб чиқади. Колбаса у ва икки нафар ёш неварасининг соғлигига жиддий зиён етказади. Қўрқиб кетган Татьяна дарҳол оилавий шифокорни чақириб, муолажа бошлайди. Аммо аҳволи оғирлаша бошлагач, тез тиббий ёрдамни чақиради ва касалхонага ётқизилади. Катта невараси эса шифокор назорати остида уйда осма укол орқали муолажа олади. Оила аъзоларининг касалланишига сабаб бўлган ушбу дўкон ходимларидан норози бўлган истеъмолчи Татьяна Софина истеъмолчилар ҳуқуқларини ҳимоя қилиш жамиятига ариза билан мурожаат қилади. Жамият ходимлари ушбу ариза бўйича аҳволни ўрганиб, истеъмолчи соғлигига етказилган зарар ва муолажа учун моддий ёрдамни ундириб берди.\nЎйлаб қоласан киши, наҳотки, шунчалик виждонсизликка йўл қўйиш мумкин бўлса? Ёки бу ишга қўл урганлар шаҳар бедарвоза эмаслиги, ҳар қандай нотўғри фаолият тегишли тартибда жазоланишини билишмайдими?\nХалқимиз саломатлиги доимий эътиборда. Инсон соғлиги ҳар нарсадан устунлигини ҳар қадамда кўриб турибмиз. Хусусан, 1997 йил 30 августда қабул қилинган «Озиқ-овқат маҳсулотининг сифати ва хавфсизлиги тўғрисида»ги Ўзбекистон Республикаси қонуни, Вазирлар Маҳкамасининг 2015 йил 25 апрелдаги «Ўзбекистон Республикаси аҳолисининг соғлом овқатланиши соҳасида амалга оширилаётган чора-тадбирларни янада такомиллаштириш тўғрисида»ги қарори аҳоли саломатлигини асраш ва фаровонликни оширишда муҳим дастуриламал бўлиб хизмат қилаётгани шубҳасиз.


Аҳолига давлат ҳисобидан кўрсатиладиган тиббий ёрдам рўйхати ишлаб чиқилади - zarnews.uz\nҲукумат қарори (832-сон, 30.09.2019 й.) билан Ўзбекистон Республикаси Давлат бюджети маблағлари ҳисобидан қопланадиган тиббий ёрдамнинг кафолатланган ҳажмлари рўйхатини шакллантириш тартиби тўғрисидаги низом тасдиқланди. Бу ҳақда Адлия вазирлигининг "Ҳуқуқий ахборот" телеграм каналида маълум қилинди.\nНизомга мувофиқ, Рўйхат ҳар йили Соғлиқни сақлаш вазирлиги томонидан тегишли молия ва режали давр учун Давлат бюджети параметрлари тасдиқлангандан кейин 15 кундан кечикмай ишлаб чиқилади.\n- режали (шу жумладан, бирламчи тиббий-санитария) ёрдам;\n- ихтисослашган (шу жумладан, юқори технологик) тиббий ёрдам;\nРўйхатга тиббий хизматларнинг аниқ турлари, шу жумладан, дори-дармонлар, сарфлаш материаллари ва тиббиёт буюмлари билан таъминлаш киритилади.\nРўйхат тиббий хизматлар турлари ва ҳажмлари белгилаб олинган ҳолда тиббиёт ташкилотлари даражаси бўйича шакллантирилади.\nЎзбекистон Республикаси фуқаролари, республикада муқим яшайдиган чет эл фуқаролари ва фуқаролиги бўлмаган шахслар ҳамда чет эл фуқаролари тиббий кўрсатмалар бўлганда асослантирилган мурожаатлар билан Рўйхатга киритилган тиббий ёрдамни олиш ҳуқуқига эга бўлади.\nСамарқандда 34 давлат фуқаролари даволанди. Қайси давлат фуқаролари кўпроқ?\nСамарқандда янги AMBASSADOR M диагностика маркази иш бошлади\nТиббий маданиятни шаҳардан келиб ўргатиш шартми?\nСамарқанд вилоят кардиология диспансерида тиббий хизматлар қимматми?


345 кўриб чиқилди\nРамазон ойи меҳр-шафқат, хайр-саховат, сабр-қаноат, мурувват ва шукроналик рамзидир. Бу ой маънавий-руҳий ҳаётимизда муносиб ўринга эга бўлиб, мусулмон ўлкаларда алоҳида аҳамият касб этади.\nДарҳақиқат, жамиятда меҳр-оқибат, ўзаро ҳурмат ва ҳамжиҳатлик ришталарини мустаҳкамлаш учун айни фурсат келди. Хайр-эҳсон, яхшилик ва олийжаноблик кўрсатиладиган ойда бошқа ойлардагига қараганда янада кўпроқ Қуръони карим ўқилади, зикр-тасбеҳ айтилади, соғлик-саломатлик, тинч-осойишталикни сўраб дуолар қилинади.\nСаховатпеша кишиларимиз савоб олиш умидида эҳтиёжмандларга, етим-есирларга, кам таъминланган оилаларга меҳр-мурувват кўрсатадилар. Ҳар бир рўзадор киши оиласи бағрида, ифтор дастурхони атрофида йиғилиб, бир-бирларини хушнуд этадилар. Бу билан зиммамиздаги фарз адо бўлади, қолаверса, ваъда қилинган ажрлар қўлга киритилади.\nҚуръони карим нозил бўлган бу фазилатли ойда юраклар юмшайди, ғам-ғуссалар кетади, гина-кудуратлар унутилади. Рўзадорларга жаннат эшиклари очилиб, жаҳаннам дарвозалари ёпилади. Раҳмат эшикларидан файз-барака ва илоҳий раҳмат ёғилади. Қуръони карим тиловатларидан қалблар қувват олади. Шайтонлар кишанланиб, нафслар жиловланади. Шу сабаб фикрлар тиниқлашиб, яхшиликлар кўпайиб, кўнгиллар равшан бўлади.\nРамазон бир ой давом этадиган байрам. Алқисса, гуноҳларнинг кечирилиши учун зўр имконият демакдир. Бу баракали ойнинг ҳар лаҳзасини ғанимат билиб, қадрига етайлик. Саҳарлик ва ифторликларда, таровеҳ ва хатми Қуръонларда элимизнинг фаровонлиги, юртимизнинг тинчлиги ва тараққиёти, фарзандларимизнинг камолотини сўраб дуо қилайлик. Аллоҳнинг суйган бандалари қаторида бўлиб, жаннатнинг рўзадорлар учун ваъда қилинган Райён («чанқоқбосди») эшигидан кириш бахтига муяссар айлашини сўрайлик.


Анвар Бердиев қандай муаммолар билан тўқнаш келгани ҳақида ошкор қилди – O'zbekiston milliy paralimpiya assotsiatsiyasi\nАнвар Бердиев қандай муаммолар билан тўқнаш келгани ҳақида ошкор қилди\nПро-лига вакили “Истиқлол” жамоасида кутилмаган ўзгаришлар амалга ошиши давом этмоқда. Биласиз, аввалига клуб расман мусобақадан чиқиб кетгани эълон қилинганди. Энди бўлса, вазият ўзгарди ва “Истиқлол” мусобақадаги иштирокини давом эттирадиган бўлди.\nГарчи клуб фаолиятини қайта тиклаётган бўлса-да, энди вазият янада оғир бўлиши аниқ. Чунки жамоа етакчилари бошқа клубларга ўтиб кетишди. Бош мураббий Сергей Лебедев эса “Нефтчи”да иш бошлади. Бундан буён “Истиқлол”ни собиқ ҳужумчи Анвар Бердиев бошқаради. Мураббийликни яқинда бошлаган Бердиев клубдаги асл вазият ҳақида sports.uz мухбирига интервью берди ва қандай муаммолар билан курашишганини айтди.\n– Охирги пайтларда “Истиқлол” жамоаси кун тартибида бўлиб турибди. Аввалига про-лига мусобақасидан чиқиб кетди, энди бўлса, яна қайтгани маълум бўлди. Жамоанинг ичидаги инсон сифатида айтинг-чи, аслида нималар бўляпти? Воқеалар ривожи қандай кечяпти?\n– Билсангиз, “Истиқлол” жамоасига ўтган йили футболчи сифатида келгандим. Ўшанда ҳам бизда стадион муаммоси бор эди. Лекин “Нефтчи”га раҳмат, улар бизга уй уйинларимизни Қиргулидаги стадионда ўтказишга рухсат беришган. Бу ўтган йилги муаммо эди. Афсуски, бу йил ҳам яна ўша муаммо кузатилди. Фақатгина самарқандликларга қарши Кубок учрашувини “Истиқлол” стадионида ўтказиб олдик холос. Машғулотларимизни у ерда ўтказа олмадик. Бошқа жойда эса барибир ўзимизни ўз майдонимиздагидек ҳис қила олмасдик. Нима учун “Истиқлол” стадионидан фойдалана олмаганимизнинг сабабини аниқ билмайман. Лекин мана шу стадион муаммоси сабабли бошлиқларимиз ҳам чарчаб кетишди. Ҳар ўйиндан олдин нима қиламиз, қаерда ўйнаймиз, деган муаммо чиқаверарди. Ҳаттоки, машғулот ўтказадиган майдондан ҳам қийналиб кетгандик. Ишонасизми, расмий ўйинимиз яқинлашавергани сари қўрқадиган бўлиб қолдик. Қаерда ўйнар эканмиз, деган савол кўндаланг турарди. Футболчиларимизни шуғуллантириш ўрнига кўпроқ стадион муаммоси билан юрадиган бўлиб қолгандик. Яна ҳам бу йил “Нефтчи” раҳбарларининг ёрдами билан “Зомин” ва “Оқтепа”га қарши ўйинларимизни Қиргулида ўтказиб олдик. Барибир ўз майдонимиз бўлмагани бу футболчиларга ҳам ўз таъсирини кўрсатмасдан қолмади. Буларни баҳона қилиб кўрсатмоқчи эмасман. Йигитларимиз ёмон ўйнашмаётганди. Учрашувлар давомида вазиятларни голга айлантириш бўйича омадимиз юришмади. Балки натижалар ҳам кайфиятга таъсир қилгандир. “Оқтепа” билан ўйиндан кейин бошлиқлар ечиниш хонасига кириб, клуб фаолиятини тўхтатганини айтиб чиқиб кетди. Шундан сўнг кутилмаганда яна ўзгаришлар бўлиб кетди. Яқинда наманганлик мухлисларга ҳавасим келишини, уларда футболга қизиқадиган вилоят ҳокими борлиги ҳақида айтгандим. Буни қарангки, Хайрулла Ҳайитбоевич Бозоров Фарғона вилояти ҳокими этиб тайинланди. Шундан сўнг клубимиз раҳбари қўнғироқ қилиб, жамоа фаолиятини қайта бошлашини айтганида хурсанд бўлдик. Лекин бир қатор етакчиларимизни сақлаб қолишда кеч қолдик. Улар бошқа жамоалар билан шартномалар тузиб бўлишганди. Энди ички имкониятимиздан келиб чиқиб, ҳаракат қиламиз ва курашишни давом эттирамиз. Ўз ўрнида ПФЛ раҳбарларига бизга яна имконият беришгани учун раҳмат айтаман. Шунингдек, вилоят ҳокими ва ҳомийларимизга ҳам миннатдорчилик билдираман.\n– Демак, “Истиқлол”нинг қайтишига вилоят ҳокими сабабчи бўлдими?\n– Клубимиз раҳбари ўз стадионимиздан фойдаланишга вилоят ҳокими рухсат берганини айтганида, билдимки, у киши ёрдам берган. Вилоят ҳокими дарҳол стадион масаласини ҳал қилиб берди.\n– Тўғри, жамоани кўплаб етакчилари тарк этишди. Айни пайтда клубда неча нафар футболчи қолди?\n– Бугун машғулот ўтказганимизда 9 та футболчи келди. Улардан икки нафари дарвозабон Ҳамма ўйинчиларни йиғадиган бўлсак, 15 та атрофида бўлиб қолади. Ўзимизнинг ёшлар жамоамизга ҳам эътибор қаратамиз ва айрим йигитларни таркибга қўшиб оламиз. Яна бошқа футболчилар билан гаплашяпмиз ва уларни ҳам рўйхатдан ўтказиб, шартнома тузишга ҳаракат қиляпмиз. Вақтимиз оз қолган. Ҳаммасига улгуришимиз керак. Қийинчилик эса ҳамма жойда бўлади. Бизга имконият яратиб беришгани учун бундан фойдаланишга ҳаракат қиламиз.\n– Бундан чиқди, ПФЛ “Истиқлол”га янги ўйинчиларни рўйхатдан ўтказишга рухсат берибди-да?\n– Шунақа. Фақат биринчи лигадаги жамоалардан ўйинчи олишимиз мумкин.\n– “Истиқлол”да етакчилардан кимлар қолди, ўзи?\n– Ҳимоя чизиғимиздан кўнглим тўқ десам бўлади. Иккита яхши дарвозабонимиз ҳам ўзимизда қолди. Ҳимоячиларимиздан Абдуҳолиқ Қурбонов, Улуғбек Худойбердиев, Жасур Эрмаматов, ярим ҳимояда Сардор Сотволдиев, Элёр Мамасолиев бор. Ҳужум чизиғимизда биргина Санжар Баратов қолганди. Уни ёнига янги ҳужумчи олмоқчимиз. Билсак, Даврон Исоқов уйда экан. Ҳозир у билан гаплашяпмиз.\n– Клубнинг мураббий ва футболчилардан қарздорлиги каттами?\n– Бу масалада бугун раҳбар билан гаплашдим. Унга футболчилар қайтишаётганини айтдим. Тез орада жамоа билан учрашади ҳамда вазиятдан чиқиб кетиш учун ҳаракат қилишини айтди. “Истиқлол”да ҳар доим ойлик маошлари ва мукофот пулларини вақтида олишган. Бундай муаммо бўлмаган.\n– Бош мураббий Сергей Лебедев “Нефтчи”га қайтди. Сизни ҳам “Истиқлол”дан кетишингизни кутгандик. Ростдан ҳам кетмоқчи эдингизми ёки жиддий таклиф бўлмагани учун қолиб кетдингизми?\n– Яширмайман, “Нефтчи”дан таклиф бўлди, раҳбарият билан учрашиб гаплашдим. Таклиф учун раҳмат айтдим.\n– Нима учун “Нефтчи”да ишлашни истамадингиз?\n– Аниқ сабабларини айта олмайман. Асосийси, клуб бошлиғи Зоҳид Ғофуров билан бош мураббий Асад Дўрмонов менга ишонч билдиришаётганди. Қолган гапларни ошкор қилмоқчи эмасман. Ҳаммасини вақти соати келганда билиб оласиз. Бу ёқда эса “Истиқлол” фаолиятини давом эттирадиган бўлди. Гарчи жамоамиздан етакчилар кетишган бўлса ҳам қолган ўйинчилар уйда ўтиришганди ва улар ҳам қўнғироқ қилиб, чемпионат охиригача ўйнаб қўйишлари кераклигини айтишаётганди. Тўғриси, “Нефтчи”нинг мураббийлар штабида бир қатор мутахассислар ишлашяпти. Улар вазифасини яхши бажаришяпти. Футбол мактабларидан ҳам таклифлар бўлди. Аммо яна “Истиқлол”да ишлаш насиб қилган экан.\n– Мураббийликни энди-энди бошлаяпсиз. Аммо олдингизда қийин йўл турибди. Ҳамма ҳам бундай оғир вазиятдаги, футболчи етишмаётган жамоани бошқаришга журъат қилавермайди. Ҳамма қийинчиликларга тайёрмисиз?\n– Қийинчилик бўлмаган жойда ўсиш бўлмайди. Шу нарсага тайёр бўлмаганимда бундай масъулиятни зиммамга олмасдим. Раҳбарлар бош мураббийликни менга ишониб топширишди. Жамоамиздаги футболчилар билан нимадир қиламиз деб ваъда бера олмайман. Лекин шуни аниқ айтаманки, ҳар бир жамоага максимал даражада қаршилик кўрсатишга, чақилмас ёнғоқ бўлишга ҳаракат қиламиз.\n– Дарвоқе, Аббос Махсталиев ҳам кўринмай қолди, у қаерда?\n– Махсталиев “Янгиер” жамоасида. 6-7 нафар ўйинчимиз кетди. Айрим ёшларимиз “Локомотив”га кетишганди, уларни ҳам қайтаришга ҳаракат қиляпмиз. Захирада қолиб кетаётган футболчилар кўпинча хафа бўлишарди. Мана, энди уларга ҳам ўзларини кўрсатишга имконият бўляпти.\n– Сизни қандай ҳужумчи бўлганингизни ҳамма яхши билади. Ҳозирги пайтда чемпионатимиздаги ҳужумчилар ҳақида нима дея оласиз?\n– Яхши ҳужумчилар бор, йўқ эмас. Олдин мураббийлар ҳужумчининг индивидуал маҳоратига кўпроқ эътибор қаратишарди. Ҳозир жамоавий ўйинга урғу бериляпти. Масалан, “Насаф”даги Бобур Абдуҳолиқовни олайлик, кўпчилик уни вазиятлардан фойдалана олмаслик учун танқид қилишади. Бироқ имкониятни яратишнинг ўзи ҳам ҳужумчига хос нарса. Тўғри, кўплаб ҳужумчиларимиз вазиятларни голга айлантира олмаяптилар. Мана кўрасиз, тўпурарликка ҳадеб легионерлар эмас, ўзимизнинг ҳужумчиларимиз ҳам даъвогарлик қиладилар. Илгари Зафар Холмуродов, Жаъфар Ирисметов, Анвар Солиев, Умид Исоқов, Бахтиёр Ҳамидуллаевга ўхшаган ҳужумчилар тўпурарлик учун курашишарди. Ҳозир ўзини кўрсатаётганлардан Бобур Абдуҳолиқов, Игорь Сергеев ва Темурхўжа Абдуҳолиқовни айтиш мумкин. Вақт соати келиб Ўзбекистондан янада яхши ҳужумчилар етишиб чиқади.\nИстомин рестартни ғалаба билан бошлади\nУчинчи Ренессансга Паралимпия спортчилари ҳам муносиб ҳисса қўшади


ЎзА - Наманганда робототеxника ва саноат дизайнерлари тайёрланади\nНаманганда робототеxника ва саноат дизайнерлари тайёрланади\nУшбу лойиҳа Беларусь Республикаси билан ҳамкорликда амалга оширилмоқда. Бугунги кунда Ўзбекистон ва Беларуснинг 15 олий таълим муассасаси ўртасида ўзаро муносабатлар йўлга қўйилган.\nЭндиликда улар сони яна биттага ортди. Наманган муҳандислик-технология институти ҳамда Беларусь миллий техника университети ўртасида талабалар алмашинуви, профессор-ўқитувчиларнинг малакасини ошириш, қисқа муддатли стажировкалар ташкил қилиш бўйича ўзаро англашув меморандуми имзоланди.\nШуни алоҳида таъкидлаш керакки, халқларимиз дўстлиги кўп йиллик тарихга эга. Сўнгги йилларда у янги босқичга чиқди. Ушбу Европа давлати IT йўналишида анчагина ютуқларга эришган.\nБеларусь миллий техника университети 1920 йилда ташкил топган. Хорижий олий таълим муассасасининг тажрибаси ва юқори салоҳиятидан фойдаланиб Наманган муҳандислик-технология институтида “Саноат дизайни”, “Робототехника” йўналишлари бўйича 2+2 қўшма дастури йўлга қўйилади. Бундан кўзланган мақсад бизнес инкубаторлар ва билимлар узатиш офисларини яратиш, инновацион марказлар фаолиятини такомиллаштиришдан иборат. Лойиҳа жорий йилнинг август ойида тўлиқ амалга оширилиши режалаштирилган.\nДастлабки ўқув йили учун 50 нафар талаба олинади. Қўшма таълим дастури асосида саноат дизайнерлари, трикотаж маҳсулотлари билан ишловчи текстиль муҳандислар, ахборот хавфсизлиги ва рақамли тизимлар билан ишлайдиган мутахассислар, робототехника соҳасидаги инженер-технологлар тайёрланади. Талабалар икки йил Наманган муҳандислик-технология институтида яна икки йил Беларусь миллий техника университетида ўқийди. Бу икки томонлама диплом олиш имкониятини беради. Магистратура босқичи бир йил бўлиб, хоҳлаган давлатда таълимни давом эттириш мумкин.\nБундан ташқари, ҳамкорликда инновацион марказ фаолиятини янада такомиллаштириш, илмий технологик паркларни ташкил этиш, фундаментал ва халқаро грантларни ўзлаштиришни йўлга қўйиш режалаштирилган.


23 май 2022, Тошкент вақти: 00:28\nҚозоғистоннинг тўнғич президенти Нурсултон Назарбоев “Хабар” телеканалига берган суҳбатида 2005 ва 2010 йиллардаги инқилоблардан кейин собиқ президентлар Асқар Ақаев ва Қурмонбек Бакиевни Қирғизистондан қандай олиб чиқиб кетганини сўзлаб берди.\n“Ақаевни Бишкекдан Торозга вертолётда олиб чиқишимга тўғри келган. Вазият мураккаб эди, у ерда ўққа тутишлари мумкин эди. Тўқнашув бўлмаслиги учун мен уни олиб чиқиб кетдим. Ундан кейин [президент] бўлган билан ҳам худди шундай воқеа содир бўлди, у Ўшда ўрнашиб олиб, тарафдорларини йиғиб қуроллантирди ва Бишкек томон юриш қилишга тайёр эди”, деган Қозоғистоннинг биринчи президенти.\nНазарбоевга кўра, у Роза Ўтунбаева билан телефон орқали сўзлашганида у “Бакиевни тинчлантиришни илтимос қилган”. У музокаралардан сўнг Қурмонбек Бакиевни Қирғизистондан чиқиб кетишга кўндиришга муваффақ бўлганини қайд этган.\n“Ўша пайтда Вашингтонда аксилядровий ишлар бўйича кенгаш бўлиб ўтаётганди, Россия президенти Медведев эди, биз Обама билан учовлашиб чиқдик, ўша ерда туриб, фуқаролар уруши бошланаётгани, Бакиев Бишкек томон юриш қилишни истаётгани ҳақида пичирлашиб гаплаша бошладик. Мен [Бакиевни] олиб чиқишимни айтиб, Россия қирувчи учоқларини менинг самолётимни иҳота қилиб боришини сўрадим”, дея қўшимча қилган Назарбоев.\nУнинг қайд этишича, “агар бу иш қилинмаганида, у ерда катта қон тўкилган бўларди”.\nҚирғизистонда 2005 йилда содир бўлган биринчи инқилоб чоғида ўша пайтдаги президент Асқар Ақаев оиласи билан биргаликда Россияга қочган, ўшандан бери ўша ёқда истиқомат қилмоқда. Ундан кейин ҳокимият тепасига келган Қурмонбек Бакиев 2010 йилдаги инқилоб ортидан оиласи билан мамлакатдан қочган. Ҳозир у Беларусда яшаяпти.


Коронавирус инфекцияси онадан чақалоққа ўтадими? — Sof.uz\n30.04 13:36 224 Тиббиёт\n—Айтинг-чи, коронавирус инфекцияси онадан болага ўтадими?\n— Туғруқ мураккаб жараён. Айрим юқумли касалликка чалинган оналарнинг фарзандида онадаги инфекциялар бўлмаслиги мумкин. Аммо коронавирус бутун дунё шифокорлари учун ҳам кутилмаган касаллик бўлди. Тўғри, коронавирус инфекцияси мавжуд бўлган ҳомиладор аёлдан туғилган болага инфекция ўтадими, деган савол ҳар бир аёлнинг хаёлидан ўтиши табиий. Мутахассисларнинг маълум қилишларича, янги туғилган чақалоқларда коронавирус инфекцияси ўтган ҳолатлар нисбатан кам қайд этилган, борди-ю ушбу инфекция болага ўтган тақдирда ҳам барча ҳолатлар енгил шаклда кечган.\n— Ҳаммамизга маълумки, она сути турли касалликларни чақирувчи вирус ва микробларга қарши курашувчи моддаларга бой бўлади. Яъни, у болада иммунитет тизимининг шаклланишида қатнашади. Ундаги иммуноглобулинлар янги туғилган чақалоқни турли инфекциялардан ҳимоя қилади, онадан болага иммунитет ўтишини таъминлайди. Шунинг учун ҳам, ЖССТ коронавирус инфекцияси мавжуд бўлган онанинг саломатлик ҳолатига қараб эмизишга рухсат берилишини тавсия этади. Лекин, шуни эсдан чиқармаслик керакки, вирус онадан болага ҳаво-томчи ҳамда тўғридан тўғри мулоқот йўли орқали ўтиши мумкин.\nШу боис, оналар чақалоқларни парваришлаш ва эмизиш жараёнида ниқобдан фойдаланишлари, уни ишлатишдан олдин ва кейин қўлларини яхшилаб ювишлари ҳамда хонадаги барча буюмларни хлорли эритмалар билан дезинфекциялаб туришлари шарт.\nМАВЗУГА ДОИР: Муддатига етмаган ҳомиладор аёлда коронавирус аниқланса, ҳомиладорлик давом эттириладими?\nчақалоқ Ҳомиладорлик коронавирус\nКеча, 18:21 511 Жаҳон\nКеча, 17:14 375 Тиббиёт


Зомин туманида ФҲДЁ бўлими далолатнома ёзувлари тўлиқ рақамлаштирилди » Зомин туман ҳокимлиги расмий сайти\nЗомин туман ҳокимлиги » Янгиликлар » Зомин туманида ФҲДЁ бўлими далолатнома ёзувлари тўлиқ рақамлаштирилди\n2022 йил 1 январга қадар автоматлашган “ФҲДЁ ягона электрон архиви” тизимини шакллантириш режалаштирилган бўлиб, айни пайтда бу сана яна ҳам қисқариши кутилмоқда. Бунинг учун махсус ускуналар ёрдамида ФҲДЁ архиви ҳужжатларини рақамлаштириш ҳамда йил якунига қадар жараённи тугатиш мақсадида қўшимча архивариуслар ишга олинган.\nМаълумотларга кўра, жорий йилнинг 21 сентябрига қадар Жиззах вилояти бўйича ФҲДЁ архиви ҳужжатларининг 86.6 фоизи, яъни 1 млн 98 минг 753 таси рақамлаштирилиб, электрон тизимга киритилган. Натижада, яқин келажакда фуқаролар зарур ҳужжатни 5-10 дақиқада олишлари мумкин бўлади.\nҲозиргача Зомин туман ФҲДЁ бўлими томонидан мавжуд 263 679 та, яъни, режага нисбатан 109 фоиздан ортиқ далолатнома ёзувлари рақамлаштирилиб, «ФҲДЁ ягона электрон архиви» ахборот тизимига киритилган.\nҚайд этилишича, вилоятнинг Арнасой, Бахмал, Зарбдор, Зафаробод, Зомин, Мирзачўл ва Янгиобод туманлари ФҲДЁ бўлимлари томонидан далолатнома ёзувларини рақамлаштирилишда фаоллик кўрсатдилар. Архив маълумотларини рақамлаштириш кўрсаткичлари ушбу туманларда ҳозирда якунланган бўлиб, фуқароларнинг жисмоний шахсларнинг шахсий идентификация рақами (ЖШШИР)ни киритиш ишлари давом эттирилмоқда.\n- “Агентлик томонидан ФҲДЁ архив маълумотларини рақамлаштириш ишларини янада тезлаштириш ҳамда муддатидан олдин тугатиш учун барча ФҲДЁ бўлимларини оптик толали алоқа тармоқларига улаш чоралари кўрилди. Бу эса, маълумотларни «ФҲДЁ ягона электрон архиви» ахборот тизимига киритиш жараёнини тезлаштириб, масъул ходимларнинг ишини осонлаштиради.\nФҲДЁ архив маълумотларини рақамлаштириш фуқароларнинг сўровларига асосан архив ҳужжатларидан маълумотномалар бериш муддатини 15 иш кунидан саноқли дақиқаларгача қисқартириш имконини беради”, дейди Зомин туман ФҲДЁ бўлими мудираси Санобар Бобобекова.\nМанбаа:ДХА Жиззах вилоят бошқармаси Ахборот хизмати\nДавлат хизматлари агентлигининг янги хизмати — Ўзбекистонда интернет орқали уйланиш...


Коронавирус Оқ уйда. АҚШ вице-президенти ўзини ўзи изоляцияга олди | Qalampir.uz\nКоронавирус Оқ уйда. АҚШ вице-президенти ўзини ўзи изоляцияга олди\nОлам\t11 Май 07:07 3067\nАҚШ вице-президенти Майк Пенс, унинг вакилида COVID- аниқлаганидан сўнг, ўзини ўзи изоляция қилишга мажбур бўлди. Бу ҳақда Bloomberg агентлиги учта манбадан олинган маълумотларга асосланиб, хабар бермоқда.\nМанбалардан бирига кўра, Пенс кеча, 10 май куни коронавирусга тест топширган ва унинг жавоби салбий чиққан. Шундай бўлишига қарамай, “у эҳтиёткорлик юзасидан уйда қолишга қарор қилган”.\nМаълум бўлишича, АҚШ вице-президенти давлат раҳбари Доналд Трамп ва 9 май шанба куни бўлиб ўтиши керак бўлган юқори мартабали ҳарбий раҳбарлар билан учрашувни ўтказиб юборган.\nАҚШ коронавирусга чалинганлар ҳисоби бўйича дунё мамлакатлари орасида ҳамон пешқадамлик қилмоқда. Сўнгги маълумотларга кўра, Қўшма Штатларда 1 367 638 нафар шахс инфекция юқтириб олди. 256 336 нафар бемор касалликдан соғайган бўлса, 80 787 нафари оламдан ўтди.\n23 Май 10:39 36849\n23 Май 00:56 34637\n23 Май 10:17 27236\n22 Май 08:41 25735\n22 Май 23:13 22122


Ички йўллар таъмирталаб... | Ўзбекистон Халқ демократик партияси\n2021-02-16 11:13:11 667\nБулунғур туманидаги “Ниёзмат” МФЙ аҳолисини анча пайтдан бери ички йўлларнинг носозлиги қийнаб келаётган эди. Маҳалла ҳудудидаги “Капали” ва “Работ” қишлоқларининг умумий узунлиги 5.5 км бўлган тупроқли ички йўллари бугунги кун талабига умуман жавоб бермайди.\nЯқинда маҳалла аҳли халқ депутатлари Булунғур туман Кенгаши депутати Абдунаби Маллаевга шу масалада мурожаат қилди. Депутат одамларни қийнаб келаётган ушбу муаммони атрофлича ўрганиб чиқиб, мутассади ташкилотларга ўз ваколатидан келиб чиқиб, депутатлик сўрови юборди.\nМутассади ташкилот раҳбарлари ушбу муаммони ечимига қандай чора излаши ва уни бартараф этиш чораларини кўришини кутиб қоламиз.


Главная страница > Хамкорлик\n2016 йил 24-31 октябрь кунлари ўтказилган X Ҳалқаро саноат ярмаркаси\nва Кооперация биржаси доирасидаги топшириқлар ижроси юзасидан\nЎзбекистон Республикаси Президентининг 2007 йил 12 ноябрдаги №ПФ-3937 сонли-Фармони, 2009 йил 1 декабрдаги №ПҚ-1236 сонли Қарори ва Вазирлар Маҳкамасининг 2016 йил 3 мартдаги 67-сонли Қарори ижросини таъминлаш мақсадида, жорий йилнинг 24 октябрь - 2 ноябрь кунлари “Ўзэкспомарказ” МКК ОАЖ майдонида ўтказилган X Ҳалқаро Саноат Ярмаркаси ва Кооперация Биржасида "Ўзфармсаноат" АК ва тизимидаги корхоналар фаол иштирок этдилар.\nЎтказилган тадбирларда фармацевтика маҳсулотлари ишлаб чиқарувчи маҳаллий корхоналарнинг 87 та янги номдаги, 28 та фармакотерапевтик гуруҳлар бўйича 1500 дан ортиқ дори воситалари ва тиббий буюмлар намойиш этилди.\nX Ҳалқаро Саноат Ярмаркаси ва Кооперация Биржаси доирасида корхоналар томонидан ички бозордан кооперация асосида хом ашё харид қилиш бўйича жами 47 та шартномалар имзоланиб, умумий қиймати қарийиб 66 841,5 млн. сўмни ташкил этди. Ўтган 2015 йилги IХ Ҳалқаро Саноат Ярмаркаси ва Кооперация биржаси доирасида тузилган шартномаларга нисбатан ўсиш суръати 141,2% ни ташкил этди. Шунингдек ташқи бозорга тайёр маҳсулот экспорт қилиш бўйича жами 26 та, умумий қиймати 18 122,3 минг АҚШ доллари миқдорида экспорт шартномалари имзоланган бўлиб, ўсиш суръати ўтган йилнинг шу даврига нисбатан 123,3% ташкил этди.


Бош саҳифа Илм ва фанАдабиётМуҳаммадали Қўшмоқов. Катта шоир йўли (1989)\nКатта шоирларнинг йўли — достоним,\nБайтларини мен ўзимдан бойладим.\nЭргаш Жуманбулбул ўғли: «Яхши шоир элни йиғар, тарқатмас», деган эътиқод билан ижод қилган халқ шоири эди. У «Ойсулув», «Якка Аҳмад», «Кунтуғмиш», «Далли», «Равшан», «Хушкелди», «Қундуз билан Юлдуз», «Холдорхон», «Алибек билан Болибек», «Қиз Жипек» каби анъанавий достонларни юксак маҳорат билан айтган, «Ўртоқ Ленин», «Таржимаи ҳол» сингари индивидуал достонларни яратган. Унинг достон ва термалари «Булбул тароналари» беш жилдлигида, «Песни Бульбуля» уч жилдлигида (рус тилида) нашр этилган. Ҳеч муболағасиз айтиш мумкинки, Эргаш шоир наинки ўзбек достончилиги осмонидаги юксак ва ёруғ юлдузлардан биридир. Унинг ижодий сиймосини қардош халқларнинг энг истеъдодли халқ достончилари билан қиёсий ўрганиш фольклоршунослигимиз кун тартибидан ўрин олиши зарур бўлган илмий масалалардан биридир, деб ўйлаймиз.\nМуайян фольклор асари тақдирида маълум халқ шоири тутган мавқени теран ўрганиш, унинг ижодий истеъдоди, ижодий қиёфасини илмий кўрсатиб бериш жуда қийин: достончининг бадиҳаси, ижодий талқини анъанавий асарга тамомила сингиб кетади.\nЭргаш Жуманбулбул ўғлининг бадиий маҳорати ҳам ўзи мансуб Қўрғон достончилик мактаби барқарор анъаналари ижодий талаби таъсирида, ўз табиий истеъдодининг муайян эстетик мақсад асосида тараққий топиши натижасида рўёбга чиққан. Бу ижодий салоҳият сарчашмалари — фольклор ва классик шеъриятдир.\nЭргаш Жуманбулбул ўғли достон қориси эмас, балки асл халқ шоиридир. У анъанавий достонлар қаҳрамонларини ҳамиша эпик ғоявий мақсадга мувофиқ тарзда тасвирлайди: анъанавий қаҳрамонларга онгли муносабатда бўлади. Унинг достончилар, достон айтиш санъати ҳақидаги фикрлари ҳам шу онгли муносабатнинг зуҳуридир.\nҚўрғон мактаби анъаналарининг мустаҳкам ва барқарорлиги достончилар истеъдоди, маҳорати ёрқин мужассам топишига имкон яратарди. Шоир анъанани қанчалик яхши эгалласа, анъанавий достонни шунчалик маҳорат билан куйлаш ва асарни мукаммаллаштирадиган, яъни мантиқий ва табиий бадиҳа этиш имкониятига эга бўлар эди. Достончилар оғзаки асар фабуласини ҳам анъана сифатида қабул қилар эдилар. Фабула анъанавийлиги характерлар мантиқи, воқеалар оқими, қаҳрамонлар хатти-ҳаракатлари етарли даражада уйғунлашиб улгурганининг самараси сифатида юзага келади. Бу ҳолда Эргаш Жуманбулбул ўғли даражасидаги юксак маҳоратга эришиш, куйлаётган достони бадииятини янада ошириш эвазига ҳам асар ғояси тингловчи онгига ўнғайроқ ва теранроқ етиб боришини таъминлайди, ҳам ўзига хос бадиҳа қобилиятини намоён қилади.\nЭргаш Жуманбулбул ўғли фольклор ва классик шеърият чегараларини бир-бирига яқинлаштиради, тўғрироғи, фольклор анъанавий асарларини пироварди бадиий адабиёт намуналарига айланиб кетадиган тараққиёт йўлига солади. Ваҳоланки, биз бундай тенденцияни Қўрғон мактабининг яна бир улуғ вакили —Пўлкан шоир ижодида кўрмаймиз. Анъанавий ўринларнинг янгича — бадиҳавий талқинини бериш, эпик қаҳрамонларни, жумладан, Равшан образини индивидуаллаштиришга интилиш бутун ўзбек достончнлиги микёсида Эргаш Жуманбулбул ўғлигагина хосдир.\nБежиз эмаски, Эргаш шоир ўз умрини достончилик йўлида тиккан киши эди. Унинг шахси ҳам буни тасдиқлаб турар эди. Буюк достончини кўрган-билган кишиларнинг ҳикоя қилишларича, достонлар ва бадиҳалар Эргаш шоир умрининг файзи эди: у ҳамиша шеър билан сўйлар, болаларни кўрса, жуммоқ қуяр (топишмоқ тўқир), ҳаёт ҳодисаларига ҳамиша шеърий муносабат билдирар эди. Унинг ранг-баранг мавзулардаги гўзал термалари ва туюқлари бу фикрни тасдиқлаб туради. Ҳофизасидаги анъанавий достонларнинг кўпини ва ўз достонлари, термаларининг аксариятини ўз қўли билан ёзиб топширгани ҳам Эргаш Жуманбулбул ўғли фольклор ва бадиий адабиёт халқ тақдирида тутган мавқени тўғри тушуниб етганини билдиради.\nЭргаш шоирнинг яшашдан мақсади шеъриятга хизмат қилиш эди. У умрининг сўнгги дақиқаларида ҳам Қўрғон достончилик мактаби тақдири ҳақида ўйлади, бошида ўтирган невараси Абдуғанига қараб: «Сен шоир бўлмадинг. Лекин шоирлик бахт қушига ўхшайди. Муносиб одам топилгунча, қўнмай учиб юраверади. У сенинг авлодларингдан бировининг бошига қўнса, ажаб эмас», — дейди ва жони узилади…\nШоирнинг ижтимоий онглилиги, дунёқараши, бадиий сўзнинг чинакам аҳамиятини тушуниши ва бутун истеъдодини ўз гоявийбадиий эътиқодини амалга оширишга сафарбао этиши — унинг ижодий ўзига хослиги, бадиҳа кучи рўёбини таъминлайдиган омиллар сирасига киради.\nҚўрғон мактабига мансуб шоирлар асрлар давомида анъанавий достонларга замона руҳини сингдириб келдилар. Бу тингловчилар меҳри ва ҳусни таважжуҳини қозонишнинг шартларидан бири эди. Шу тариқа, — анъанавий достонлар фабуласи, характерлари мантиқи нисбатан турғун бўлса-да, — уларнинг руҳи янгиланар эди.\nХалқ шоирлари бадиий тафаккурининг эпик воқеликка муносабатида фарқлар бор, албатта. Чунончи, анъанавий эпизодларни ишлашда Эргаш шоир билан Пўлкан шоирнинг бадиий тафаккури ўзига хос тарзда намоён бўлади. Бир мактабга мансуб бу икки улуғ халқ шоирининг асосий фарқи фақат уларнинг бадиҳагўйлиги даражасидами? Йўқ, мазкур бадиҳагўйликни йўлга солган омилларни хаёлдан соқит этмаслик зарур. Ана шулардан бири шоир тасаввуридир. «Инсон фикри, — деб ёзган эди К. Федин, — худди тасаввур воқеликсиз бесамар бўлгани каби, тасаввурсиз бесамардир». Дарҳақиқат, бой тасаввурли шоир бадиҳаси муайян асар, муайян образни теранлаштиради, унга жозиба бағишлайди. Табиийки, бадиҳани ҳам анъанадан ажратиб олган ҳолда ўрганиб бўлмайди. Чунончи, фарғоналик Усмон бахши Мамат ўғлининг «Бўтакўз» достони, — қаҳрамонларининг анъанавий монологларини истисно этганда, — ҳикояга яқинлашиб келади. Гўрўғли, Аваз образлари талқини ҳам суст паришон; Эргаш шоир, Пўлкан шоир тасвиридаги каби шавкати, жозибаси йўқ. Бунинг сабаби, бахши қобилиятидан ташқари, достончилик муҳитининг кучли эмаслигида ҳам дейиш мумкин. Шунинг учун достончи бадиҳагўйлиги анъанавий талқин интизомига бўйсунмайди. Тўй, улоқ манзаралари, Авазхоннинг бу ерда ўзини тутиши эпик турмушдан кўра достончи ўзи яшаб турган турмушга яқин. Авазхон бир ўринда: «Сени бу қилган базми жамшид, ўйин-кулгинг мен учун бўлса ҳам, кўзимга кўринмади. Мен икки кўзимни юмсам, икки боламни кўриб турибман», дейди Хунхорга. Достончи қалин ҳақидаги гапларни ҳам қўшади. Асарга Фарғонага хос ҳазил-мутойиба, аския сингдирилган. «Бўтакўз» охиридаги Холдонанинг қилиғи ва қўшиғи юморга тўла, ажойиб. Лекин булар бахшининг ўз эпик фокусини йўқотган назари тушган манзаралардир, улар достон демократик рангини қуюқлаштирмайди. Эргаш шоир, Пўлкан шоирчинг шеърий қудратининг сири — яна шу анъанада, Антей каби анъана заминидан қудрат олиб турганларидадир.\nЭргаш Жуманбулбул ўғлининг совет даври ижоди ҳар қандай санъаткор орзу қиладиган даражада шарафлидир. У халқ достончилигининг улуғ намояндаси эди, революциядан кейин Ленин ва Улуғ Октябрни куйлаган совет шоирларининг пешталқинларидан бирига айланди. Анъанавий достонлар поэтикасига хос бадиий воситалар таъсирига тушиб қолмай, ўз йўли, ўз поэтикасини ярата олди. Халқ достончилиги анъаналарига суянганда эса, ўз ижодий индивидуаллигининг бутун жозибасини намоён қила олди. Унинг бадиий тафаккури замонавий фазилатлар касб этди.\nБинобарин, социалистик воқеликнинг бевосита ижобий таъсири билан халқ ижодкорлари, жумладан, Эргаш Жуманбулбул ўғлининг дунёқарашида, воқеликка бадиий муносабатида, бадиий образлар оламида, истеъдодининг моҳиятида мутлақ янги сифат ўзгаришлари рўй берди. Дарҳақиқат, анъанавий достон материали устидан халқ шоирининг бадиий ҳукмронлиги ўса борган сари бадиҳа — импровизация моҳиятан мураккаблашади ва теранлашади, энди кутилмаган бадиҳавий ҳодисадан фольклорнинг бадиий қонуниятларидан бирига айланади, фольклорнинг ижтимоий табиати, унинг халқчиллиги проблемаси, фольклорни халқ маданияти тури сифатида ўрганиш масаласи, фольклорнинг бадиий методи, фольклорга хос коллектив ижодий жараён, анъанавий-типик ва ижобий индивидуаллик каби масалаларни импровизациядан айрим ҳолда ўрганиш мумкин эмаслигини кўрсатади. Импровизация — жонли, бой эпик традициялар муҳитида — халқ достонлари учун фольклорнинг ижтимоий табиатини намоён қилувчи, унга хос коллективлик ва индивидуал бошланғич диалектик узвийлигини таъминловчи бадиий қонуниятдир.\nИмпровизация анъанавий достоннинг фабуласи, сюжетига хос бадиий имкониятларнинг ижродан-ижрога тўла очилишига, социал ҳаёт талаблари асосида фабула ва сюжет тадрижий тарзда ривожланишига хизмат қилади; таъкидлаш мумкинки, эпик анъана шароитида генеалогик туркумлилик шу тариқа шаклланди ва «Гўрўғли» туркум достонлари мисолида ўзининг камолот боскичига кўтарилди. Эргаш Жуманбулбул ўғли сирасидаги талантли халқ шоирлари ҳофизасидаги анъанавий достонларда «Гўрўғли»га хос генеалогик туркумлиликнинг ана шу камолот босқичи мужассамлашган; бежиз эмаски, биз уларнинг таҳлилларида импровизацияни бадиий ва адабий аҳамиятга молик» (М. К. Азадовский) фольклор намуналари яратилиши учун имконият ҳосил қилган бадиий қонуниятлардан бири сифатида учратамиз.\nУлуғ Октябрь социалистик революцияси фольклорнинг ҳам ғоявий-бадиий, ижтимоий таъсир миқёсини мисли кўрилмаган даражада кенгайтириб юборди. Чунончи, асрлар давомида халқ хаёлида, кўнглида яшаб, тобора бойиб келаётган достонлар, эртаклар, куйлар, сюжетлар, мотивлар ўзбек миллий маданияти учун мутлақ янги бўлган жанрлар воситасида бадиий оламнинг юксак бир босқичига кўтарилди; дастлабки опера ва балет, музикали драма асарларининг адабий, мусиқавий ва рақс асослари фольклор материаллари заминида яратилгани улар мазкур миллий маданият заминига табиий равишда томир ёйишига сабаб бўлди. Шу тариқа асрлар мероси ва социалистик жамият маънавий-бадиий синтези ҳосил бўлди, бу синтез ўзбек совет миллий маданияти Бутуниттифоқ ва жаҳон маданияти даражасида тараққий этишига хизмат қилди.\nФольклор адабиётни, санъатни озиқлантириши мумкин, лекин унинг ўрнини босолмайди. Адабиёт ва санъат фольклорга нисбатан тамомила янги, мустақил сифат босқичидирки, буни ҳамиша ёдда тутган маъқул.\nШу билан бирга социалистик ҳаёт фольклор намояндаси гражданлик салоҳиятини янгича, актив ижтимоий мазмун билан бойитди. Бу ҳаётий омил натижасида Эргаш Жуманбулбул ўғли, Фозил Йўлдош ўғли, Пўлкан шоир, Ислом Назар ўғли, Абдулла Нурали ўғли каби халқ шоирлари индивидуал ижоди барқ уриб яшнади. Эргаш Жуманбулбул ўғлининг «Ўртоқ Ленин» достони инқилобий муҳит ижтимоий буюртмаси самараси ўлароқ юзага келди ва фольклор — адабиёт синтезини ҳосил қилган ғоявий-бадиий омилларни ўзида тўла-тўкис мужассам этди. Биз ҳамиша В. И. Лениннинг ўтмишдаги ҳар бир миллий маданиятдан фақат унинг демократик ва социалистик элементларини олиш кераклиги ҳақидаги васиятини эсда тутамиз. Эргаш Жуманбулбул ўғлининг «Ўртоқ Ленин» достонида ёрқин намоён бўлган новаторлиги шундан иборатки, у асрлар мобайнида анъанавий достонлар муҳитида шаклланиб, ривожланиб келган демократик ва социалистик элементларни ўз достонида камбағал, бахши образлари воситасида бир бадиий фокусга йиғди, улар ҳаёти, курашининг синфий моҳиятини бадиий гавдалантириб бера олди, социалистик жамият ижтимоий-бадиий тафаккури даражасида туриб, инқилоб доҳийси Владимир Ильич Ленин образини яратди. «Ўртоқ Ленин» достони ўзбек совет фольклори муҳитидагина эмас, балки ўзбек совет адабиёти муҳитида ҳам муҳим ғоявийбадиий янгилик бўлди. «Ўртоқ Ленин» достони ўзининг сиёсий йўналишининг ўткирлиги, бадиий жиҳатдан давр талаби даражасида эканлиги, яъни мукаммаллиги, чинакам санъатга хос мафкуравий моҳияти, сиёсат билан узвий боғлиқлиги билан асл санъат намунаси бўлиб хизмат қилиши, бадиий маданият тажрибаси, ижтимоий аҳамияти ҳақида сўз борганда уни тўғри баҳолаш учун зарур, ёрқин мисоллардан бири бўлиши мумкин.\nРеспубликамизда мураккаб жанр ва йирик шаклдаги асарларнинг кўпроқ пайдо бўлаётгани, бинобарин, адабий жараённинг тадрижий тарзда тараққий эта бораётгани замонавий бадиий тажрибани маданий меросга хос энг яхши фазилатлар ҳисобига янада бойитишни тақозо этади. Зеро, Ўзбекистон шоир ва ёзувчилари фольклор хазинасидан: мураккаб жанр, йирик шакл намуналари — «Алпомиш» эпоси, «Гўрўғли» туркум достонлари бадиий сабоқларидан ҳали кўп йиллар ижодий баҳраманд бўлишлари мумкин. Чунки улар ўзбек халқи бадиий даҳосини ўзида намоён қилган ва ҳар бир янги авлод руҳида яшариш-янгиланиш фазилатига эга бўлган анъанавий асарлардир. Ҳар бир миллий маданиятнинг энг инсоний мурод-мақсадларни, халқ лар ўртасида дўстликни, ватанпарварликни, тинчликни, адолат ва муҳаббатни тараннум этган баркамол намуналаридан замондошларимиз маънавий эҳтиёжини қондириш мақсадида ижодий, оқилона фойдаланиш эса совет турмуш тарзига хос хусусиятдир.\nЁвшанлар ҳидини таратади шаббода. Ёвшан ҳиди оламни тутиб — дашт бўйлаб кетиб боради. Зулхумор қизлари билан ўтиб бораётганда, олам шундай анқиган бўлса, не ажаб!?..\nҚундуз Авазхонни кўргани кетаётганда, олам шундай кўркка тўлган бўлса, не ажаб!?.\nЗулхумор билан канизларини, Қундуз билан канизларини эслатади ёвшаннинг муаттар ҳидлари, ёшлик ҳиди, шеър ҳиди… Халқ руҳида туғилиб, Эргаш Жуманбулбул ўғли каби шоирлар қалбида балққан шеър нури кўнгилга ёйилади. Эргаш шоир қалби орқали ўтган халқнинг шеърий дарёсини хаёлан бўйлаб, дашт бўйлаб кетиб борамиз. Осмон шу қадар кенг. Кўнгилдан ҳам кенг. Хаёлдан ҳам кенг. Юлдузлар хил-хил пишган балх тутлари каби: йўқ, шоир айтмоқчи, очилган пахтадек осмонга сиғмайди.\nБу юлдузлар Ёдгор шоирни, Қассоб бахшини, Тилла кампирни, Султон кампирни, Жуманбулбул, Жоссоқ шоирни, Эргаш шоирни, Пўлкан шоирни кўрган; бу юлдузларда шу улуғ бахшилар кўз нури қолган.\n«Ёруғ дунёни айланиб кўрдим, лекин Олтин қозиқ тепамга келмади», дегувчи эди Эргаш шоир. Еруғ олам шундай кенг.\nШеърнинг ёруғ олами ёруғ оламдан ҳам кенг.\nЛекин шеъриятда Олтин қозиқ юлдузи Эргаш шоирнинг бошига тож бўлиб қўнган эди.\nЭргаш шоирнинг машҳур сурати бор: улуғ достончи олисларга, балки абадиятга қараб турибди. Нигоҳи шу қадар ўткир… Одамнинг ичидагини якқол кўраётганга ўхшайди. Сизга, сиз оркали бутун дунёга олов ташлаётган қарашлари кишининг кўз ўнгидан кетмайди, тушларига киради.\nБу кўзлар — кундай ёруғ кўзлар…\nҚўрғон қишлогига борганда, кечалари уйқу келмайди. Ҳаволарни тўлдириб, фазоларни тўлдириб, шарқираб дарё оқиб ўтаётганга ўхшайди. Бу дарё қалбингизга Эргаш шоир кўзлари билан тикилаётгандек бўлади. Дарё каби оғир, теран хаёл босади. Дарё шабадасига уйқу шам каби ўчади. Ташқарига чиқасиз. Эргаш шоир пойқадами теккан тупроқ бўйлаб кезасиз. Ўзингиз сезмаган ҳолда, узоқларга кетиб қоласиз. Шаҳарлик кўзларингиз кўрмаган ва номини шаҳарлик қулоқларингиз эшитмаган гиёҳларни илғайсиз. Юрагингиз шув этади… Чунки улар баргидан анвойи нурлар таралаётган бўлади… Кексаларнинг ҳикоялари хаёлингизга келади: Эргаш шоир кўклам кечалари даштни кезар, чиқараётган нурларига қараб гиёҳларни ажратар ва уларга белги кўйиб кетар, кейин, пишиқчиликда уларни йигиб олар эди. Гиёҳлар нур тили билан шоирга ўзини танитар эди. Шоир ва гиёҳ. Она тупроқнинг икки фарзанди. Дили бир, тили бир икки туғишган, икки эмукдош. Улар бир-бирининг дилини билади, гиёҳлар шоир билан Абу Али ибн Сино билан сўзлашгандек кўнглини очиб сўзлашади… Нурланаётган гиёҳларга қарайсиз, улар нури Эргаш шоир кўзларидан таралаётганга ўхшайди. Сергак тортасиз.\nБу юлдузлар, бу тупроқ, бу гиёҳлар Эргаш шоир кўзлари билан қарайди сизга.\nЭргаш Жуманбулбул ўғлининг кўзлари… Улар халқнинг шеърий дарёси тўлиб-тошиб оқаётган қалбнинг, туб-тубларида инқилобий шеър дарёси тугилаётган қалбнинг кўрар кўзлари эди.\nБу кўзлар келажак кўзларига тик боқади.\nБу кўзлар халқнинг юрар йўлини ёритиб туради.\nБу кўзлар — халқу ҳақнинг кўзлари…\nМ. Қўшмоқов, филология фанлари кандидати\n← Аввалги Аввалги Анвар Ҳожиаҳмедов. Илмга садоқат (1989)\nКейинги → Кейинги: Улуғбек Ҳамдам. Алвидо, азизим дарахт! (ҳикоя)


"Турон" мураббийи интервью бераётган жараёнда йиғлаб юборди. Бунга сабаб...\n22 март, 2021, 17:32\n“Турон” жамоасининг мураббийлар штабида тажрибали Мурод Исмоилов ҳам фаолият олиб бораётганини биласиз. У клуб бош мураббийи Ислом Исмоиловнинг дадаси. Кичик Исмоилов кўп вазиятларда дадасидан керакли маслаҳатларни сўраб туради.\n“Турон”нинг “Локомотив”га қарши ўйинида Мурод Исмоилов бош мураббий вазифасини бажарди. Бунинг сабабини барча яхши билади. Ўша учрашувда Суперлига дебютанти ғалабага яқин келганди. Бироқ кутилмаганда, Владислав Касминин онгли равишда жарима майдони ичида тўпни қўли билан ўйнагач, “Турон” дарвозасига пенальти белгиланди ва ўзи ҳам майдондан четлатилиб, жамоасини қийин вазиятга солиб қўйди. Хўш, унга қандайдир чора кўрилдими? Катта Исмоилов дастлаб шу ҳақида гапирди.\n- Наврўз байрами муносабати билан қисқа таътил бергандик. Бугун йиғилдик. Касмининнинг ўша ҳолатини инсонийлик фактори, деб ҳисоблайман. Қизиққонликда ҳар хил чораларни кўриш мумкин. Лекин ўйинни, ундаги вазиятларни синчковлик билан ўрганиб чиқиб, ўзи билан бафуржа гаплашгандан кейин, хулоса чиқарган яхши. Бу футболда ҳар бир ўйинчида юз бериши мумкин бўлган ҳолат. Атайлаб қилди, дея олмаймиз. Шу билан бирга уни бундай хато қилишга ҳаққи йўқ ёшда, деб ўйлайман. Шу сабабли, дабдурустдан қарор чиқариш нотўғри бўларди. Ҳаммасини таҳлил қиламиз.\n“Турон” клуби дастлабки учта турдан кейин иккита мағлубият ва битта дуранг қайд этди. Мурод Исмоилов жамоасининг ортда қолган ўйинларига муносабат билдирди.\n- Ҳар бир жамоа янги ташкил этилганда, айниқса, бизга ўхшаган клуб Суперлигага чиққанига қарасак, таркибнинг 80-90 фоизи янги тузилди. Номма-ном айтмайман, аммо яхши савиядаги жамоалар ҳам ўз вақтида етук футболчиларни олган тақдирда ҳам, дастлабки йилларда натижа кўрсата олмаган. Бир-бирини ўргангунча, ички муҳитни яхшилагунча барибир вақт керак бўлди. Бизнинг жамоада ҳам шундай ҳолат бор. Тарихда биринчи маротаба Суперлигага чиқдик. Тўғри, тажрибали ўйинчиларни олиб келдик. Аммо шундай гап бор: юлдузларни йиғиб олди, дейиш билан бу ҳали жамоа шаклланди, дегани эмас. Профессионал нуқтаи назардан қараганда, “Турон” жамоасига бироз вақт керак. Буни раҳбарият ҳам, мухлислар ҳам тўғри тушунишлари лозим. Йигитларнинг ўйини чакки эмас. Айрим клублар икки-уч йилда қиладиган ишни биз имкон қадар тезлаштириб бажаришга ҳаракат қиляпмиз. Мураббийлар ҳам фаришта эмас, албатта. Футболчиларга нимани истаётганини ва қандай услубда тўп суришни сингдира олиши учун ҳам вақт талаб қилинади. Ўйиндан-ўйинга ҳаммаси шаклланиб боряпти. Жамоамиз тўғри йўлда. Қилаётган ишларимиз ўз натижасини беради.\n“Турон” сафида кореялик Ким Бо Йонг ҳам бор. Бироқ ҳозирча унинг қандай хусусиятларга эгалиги тўлиқ намоён бўлгани йўқ. Аслида унинг таклиф этилиши тўғри қарормиди? Бу ҳақида Мурод Исмоилов шундай деди:\n- Кореялик футболчида потенциал борлигини кўряпман. Ўзи ҳам ёшроқ, тезкор ўйинчи. Камчиликлари нисбатан камроқ. У яхши томонга бурса бўладиган ҳолатда. Фақат битта муаммо бор: унинг оёқ мушакларида қанақадир тушунарсиз оғриқ бор. Мисол учун, бугун яхши бўлса, эртага каттароқ юкламалардан кейин оғриқ пайдо бўлиб қоляпти. Бу ҳам вақт масаласи. Унга бироз дам бериб, яхшилаб даволатиб, сўнг машғулотларга олиб кирмоқчимиз. Қўқон билан учрашувда таваккал қилиб, уни қўйдик, шундан кейин яна бироз оғриқ бўлди. Лекин кореялик легионерга ишончимиз бор. Ўйлайманки, бу тўғри танлов. Аммо тил масаласида ҳам озгина тушунмовчилик бўляпти. У инглиз тилини яхши билмас экан. Бизда таржимон бор, аммо у корейсчани яхши билмайди. Фитнес-мураббийимиз корейс тилини бироз биларкан, футболчига тушунтиришга ҳаракат қиляпти. Сербиялик футболчиларда ҳам шундай муаммо бор. Рус тилини билмайди, инглиз тилини билади, ҳаттоки, биттаси инглиз тилини ҳам билмайди. Шундай бўляптики, у сербча гапиради, шериги уни инглизчага таржима қилади, таржимонимиз эса ўзбекчага ўгиради. Лекин улардан максимал даражада фойдаланишга ҳаракат қиляпмиз.\nИслом Исмоиловнинг иккинчи турда “Сўғдиёна”га қарши ўйиндан кейинги матбуот анжуманида айтган гапларини ҳамма кўрди. Аслида бу ҳақиқат сифатида айтилган сўзлар эди. Бироқ ёш мураббийнинг ўша вазиятда ўта хиссиётга берилиб кетиши эвазига ЎФА тартиб-интизом қўмитаси уни иккита ўйинга четлатганди. Мазкур вазият бўйича ҳам Мурод Исмоилов ўз муносабатини билдирди ва кейин дилигадига фикрларини ҳам айтди\n- Қарорни чиқарганлар бор. Одоб юзасидан айтганда, тўғри қарор, деб қабул қиламан. Албатта, гапирилган гаплар ҳақиқат. Чунки ўйиндаги вазиятлар юзасидан фикр билдирган. Тўғри, ҳиссиётларга берилмасдан гапирса ҳам бўларди. Аммо ўша пайтдаги ҳиссиётда уни ҳам тўғри тушуниш мумкин. Балки мен ҳам уни ўрнида шундай вазиятга тушишим мумкин эди, бу ҳаммада бўлиши табиий. Ҳар ким фикрини турлича баён қилади. Жамоа машғулотларида ўзи қатнашяпти. Мендан маслаҳат сўраганида, ёрдам бериб турибман.\nБитта гап: бу ичимдаги сўзлар. Айтганларимни чиқарасизми-йўқми, ўзингизга ҳавола. Масалан, мен Ўзбекистон фуқаросиман, футбол ичида юрибман ва унинг нонини еяпман. Қанчадан-қанча одамлар орзу умидлар билан Ўзбекистонни жаҳон чемпионатида ўйнашини хоҳлаяпти. Яна қанчадан-қанча одам эса ўша орзу умидлари билан Ўзбекистонни мундиалда иштирок этишини кўра олмасдан ўтиб кетди. Битта тилагим, орзум ва мақсадим...футболни тушунадиган ва уни яхши кўрадиган одамлар Ўзбекистонни жаҳон чемпионатига чиққанини, у ерда ўйнашини кўрсин, дейман. Айтаётганларим маддоҳлик эмас, ҳаммаси юрагимдаги гаплар. Биринчи ўринда, Ўзбекистон Президенти, футболимизни бошқараётган раҳбар, дейлик Қатардаги жаҳон чемпионатида Ўзбекистон байроғи хилпираётган маҳалда очилиш маросимида ўша стадионда ўтиришларини истайман. Шу билан бирга, ҳақиқий футболни яхши кўрадиган одамлар агар имконияти бўлса, ўша стадионларга бориб терма жамоамизга мухлислик қилишини хоҳлайман. Лекин футболимизда нотўғри ишлар бўладиган бўлса, ўсиш бўлмайди. Мана, Худога шукр, учта турдан кейин барча клубларимизда ўсишни кўряпман. Ўткинчи ўйинлар бўлмаяпти. Ўсиш бор. Масалан, про-лигамизни қаранг, у ердаги савия ҳам кучайиб кетди. “Футбол ТВ” билан “Узрепорт” телеканаллари про-лига баҳсларини шу даражада олиб берадики, кўриб маза қиласиз. Сифат юқори, шарҳловчилари ҳам ўйинларга жозиба беряпти. Ўтган йили кўриб шунга амин бўлдимки, про-лиганинг савиясини шарҳловчилар ҳам кўтариб юборди. Футболни шундай шарҳлаб беришдики, танқиддан ҳам кўпроқ футболнинг жозибасини кўрсатиб беришди. Шунинг учун бу йил про-лигадан янада юқори савияни кутяпман. Суперлигадан ҳам умидим катта. Худо хоҳласа, бу йил футболимиз ўсади. Стадионларга мухлисларни қайтаряпмиз. Лекин бироз салбий вазиятлар туфайли ишқибозлар яна кирмай қолишлари мумкин. Мен бировни айбдор демайман. Лекин асосий мақсадимни сизга очиқ-ойдин айтяпман. Республикамизда шунча ишлар бўляпти, қийинчиликларга қарамасдан ривожланиш бўляптими, демак, футболимизда ҳам бир қадам бўлса-да, олдинга силжиш бор деб ўйлайман. Шунинг натижасида азалий орзуимизга эришамиз. Агар Ўзбекистон жаҳон чемпионатига чиқса, ҳаммаси бошқача бўлиб кетади. Очиқ гап, жуда кўпчилик терма жамоамизни мундиалда кўрмасдан ўтиб кетди. Биринчи Президентимиз шу нарсани кўрмасдан ўтиб кетди. Мираброр Усмонов ҳам кўрмади. Майли, бу тақдир экан. Аммо энди ҳозиргилар кўрсин, биз кўрайлик (шу пайт Мурод Исмоилов кўз ёшларини тийиб тура олмади). Шуҳратжон, ўзимни тўхтата олмаяпман (бироз сукунатдан кейин). Мен футбол одами сифатида ҳамма нарсага тайёрман. Нимаики қилиш керак бўлса бажарамиз, ўша азалий мақсадимиз амалга ошиши учун. Мен битта клуб ёки ўзимнинг шахсий манфаатимни айтмаяпман. Бутун халқимизнинг орзусини айтяпман. Муҳтарам Президентимиз хурсанд бўлиб, терма жамоамизнинг жаҳон чемпионатидаги ўйинини стадионда кўришини хоҳлаяпман. Ўша ерда Юртбошимизнинг ўтиргани бизнинг стадионда ўтирганимиз бўлади.\nМуроджон Исмаилов хакикатни гапирибсиз лекин шунака итдан таркаган хакамлвр бор\nэкан футболни улдиради жахон чемпионати армон булиб колаверади.\nXa xaqiyqiy xalqni nomidan aytilgan xaqiyqiy futbol olamida jon kuydirib aytilgan gaplar.\nHa hamma shuni gapiryapti\nХар ким кила оладиган ишни килсин! Футбол федерацияси ва клубларни собик футболчилар ва футболни тушунадиганлар бошкариши керак. Бизнинг халк бундай яхширок натижага лойик! Факат бунинг учун таниш-билишчилик ва порахурликни йукотиш керак. Ногирон футболчилар бир неча марта Жахон Чемпиони булишди. Чунки улар хакикий фидоий инсонлар эди. Хозирги термадагиларни аксарияти таниш оркали футболга адашиб кириб колганлардир!!!


Россия Давлат Думаси депутати, Россия керлинг федерацияси президенти Дмитрий Свишев Грузия клубларининг Россияга қарши уюштирган акциясига муносабат билдирди.\nЭслатиб ўтамиз, Грузия-Россия муносабатлари яна совуқлашгани фонида Грузия чемпионатининг 19-турида бир қатор клублар махсус шиор ёзилган футболкаларда ўйин ўтказишган эди. «Биз Грузияданмиз, Россия эса бизнинг юртни оккупция қилган», – дея ёзилган эди «Торпедо» футболчилари эгнидаги либосда.\n«Афсуски, бу янгилик эмас. Бу каби ҳаракатларни грузинлардан олдин ҳам қилишган. Баъзи спортчилар, давлатлар у ёки бу вазиятларда сиёсий шиорлар билан чиқиб туришини биламиз. Энди жазава тўлқини Грузияга ҳам етиб келди.\nАлбатта, бу шиорларнинг спортга ҳеч қандай алоқаси йўқ. Боз устига, аминманки, ФИФА ва УЕФА бунга эътибор қаратиши керак. Грузия футбол федерацияси дисквалификация қилинмаган тақдирда ҳам, энг камида жаримага тортилиши зарур.\nМенга буларнинг ҳаммаси яхши режалаштирилган акция бўлиб кўриняпти. Аввалига бизнинг парламентарийларимизни таклиф этишади, креслога ўтқизишади, кейин эса парламентни қамал қила бошлашади. Қандайдир сиёсий найранг.\nРоссиялик сайёҳлар Грузига боришаётганини, гўёки алоқалар илиқлашаётгани кўриб тургандек эдик; Россия билан нормал, тараққий этган давлатлардек мулоқот қилаётган ҳукумат келган эди. Ва мана улар, марҳамат. Кимларгадир бу ёқмаяпти ва улар мамлакатимизга босим ўтказиш йўлларини қидириб қолишди.\nБу ўйинларнинг ҳаммаси биз учун севимли спортни ҳам ўз домига тортиб кетди. Чунки футбол мухлислари энг фаол ва бирлашган бўлишини билишади. Украинада 2014 йилдаги вазият ёдимизда. Ўшанда ҳам ҳаммаси футбол мухлисларидан бошланган эди. Афсуски, бизнинг спортимиз иркит сиёсий ўйинлар асирига айланди», – деган Свишевнинг сўзларини келтирди «Спорт-Экспресс».\n20 июнь куни Тбилисида, Грузия парламенти биносида 7 минг киши иштирокида митинг бўлиб ўтди ва бу митинг тартибсизликларга уланиб кетди. Аҳолининг норозилигига Грузия парламентида Россия Думаси депутати Сергей Гавриловнинг чиқиш қилиши ва у спикер ўриндиғига ўтириб олгани сабаб бўлди.\nМожаро давомида РФ президенти Владимир Путин Грузия билан авиақатновларни тўхтатди.\nГрузия чемпионатининг навбатдаги турида эса Кутаисининг «Торпедо» ҳамда Тбилисининг «Локомотив» ва «Рустави» клублари юқорида келтирилган махсус шиор ёзилган футболкаларда майдонга тушишди.\nКарпин: «Майдонда ёш болалар катта эркакларга қарши ўйнагандек бўлди»\n«Унинг ҳаракатларини ўрганиб чиқдик» — Семак Шомуродовни қандай тўхтатишганини айтди


"Қизилқум" назорат ўйинида "Динамо"га мағлуб бўлди\n22 июль, 2017, 23:58\nПойтахтда ўқув-йиғин машғулотларини давом эттираётган “Қизилқум” футбочлилари бугун йиғин давомидаги тўртинчи назорат беллашувини Самарқанднинг “Динамо” жамоасига қарши ўтказишди.\nУчрашув тенг курашлар остида кечди. Ҳар иккала жамоа аъзолари йиғин давомида мураббийлар штаби томонидан берилган кўрсатмаларни адо этишга уринишди.\nБаҳснинг 60-дақиқасида Жасур Қурбоновнинг узоқ масофадан йўллаган кучли зарбасини қайтаришда “Қизилқум” посбони Эркин Жабборов кичик хатога йўл қўйди ва ўйинда ҳисоб очилди.\nГолдан кўп ўтмай самарқандликлар ҳужумчиси рақиб посбони билан бирга вазиятга чиқиб борди ва орадаги фарқни иккитага оширди - 0:2.\n"Қизилқум" - "Динамо" 0:2\nГоллар: Жасур Қурбонов, 60, Сардор Сулаймонов (62).\n“Қизилқум”: Артём Макосин, Шукурали Пўлатов, Отабек Зокиров, Файзулло Қамбаров, Артур Геворкян, Самандар Шодмонов, Ғайрат Жумаев, Шерали Жўраев, Илҳом Юнусов, Бегзод Ғанижонов, Максим Юрку.\nЗахирадан майдонга тушганлар: Эркин Жабборов, Виктор Григорьев, Акмал Рустамов, Феруз Бобоқулов, Ҳумоюн Абдуалимов.\n“Динамо”: Михаил Наумов, Миркомил Локаев, Ҳакимохон Аламхонов, Аднан Ораховац, Жасур Азимов, Акмал Бозоров, Муҳаммад Исаев, Алексей Николаев, Саиджамол Давлатжонов, Абдумалик Абдуллаев, Амиржон Сафаров.\nЗахирадан майдонга тушганлар: Рустам Тоштурдиев, Шоҳруҳбек Холматов, Бунёд Исроилов, Искандар Холмирзаев, Сардор Сулаймонов, Жасур Қурбонов, Комил Шарофутдинов.\nУшбу баҳсдан кейин навоийлик футболчиларга икки кунлик таътил эълон қилинди. Футболчилар 25 июльдан машғулотларни давом эттиришади. Тошкент йиғини давомида “Қизилқум” яна иккита назорат учрашувида майдонга чиқиши режалашатирилган.


Мевали дарахтларда учрайдиган ўргамчак каналар ва кураш чоралари | АгроОлам.Uz\nДомой Боғбончилик Мевали дарахтларда учрайдиган ўргамчак каналар ва кураш чоралари\nМевали дарахтларда учрайдиган ўргамчак каналар ва кураш чоралари\nКаналарнинг жуда кўп турлари мавжуд, ҳудудий ва иқлим шароитларидан келиб чиқиб айни бир турнинг ўзининг бир неча ҳил бўлиши мумкин. Шу сабабдан турли ҳудуд ва шеваларда улар турлича номаланади. Масалан, қизил каналар баъзи вилоятларда “қизилча” деб номланади.\nЎзбекистондаги энг кўп тарқалган турали бу — оддий ўргамчак канаси, қизил ўргамчак кана, икки ҳошияли ўргамчак кана.\nИмий номи — Tetranychus urticae and Panoychus ulmi\nУлар жуда ҳавфли зараркунандалар!\nУлар меваларга тўғридан-тўғри зарар етказмайди, лекин дарахт ширасини сўриб уни нимжонлаштиради!\nОдатий белгилари #1: Баргларнинг бронза ранг тус олиши (бу зараркунанда кучли тарқалганлиги аломати).\nОдатий белгилари #2: Улар зарарлаган дарахтларнинг меваси майда бўлади.\nОдатий белгилари #3:\nКелгуси мавсумда: МЕВА БЎЛМАЙДИ.\nБунинг сабаби, ёзда зарарланиб нимжон бўлган дарахтларда келгуси мавсум учун мева куртаклари ҳосил қилишга кучи қолмайди.\nБоғларда каналарнинг асосан икки тури кўп учрайди:\nИкки ҳошияли ўргамчак канаси\nБронза ранг баргларнинг орқа томонига эътибор беринг.\nЕвропа қизил канаси Соғлом ва заранланган Бронза ранг барглар\nНокдаги икки ҳошиялик ўргамчак канаси зарари “Баргларнинг куйиши”\n(нок пашшаси зарари аломатларига ўхшаш)\nШафтолидаги икки ҳошиялик ўргамчак канаси зарари “Баргларнинг бронза ранг олиб қовжираши”\nГилос баргида икки ҳошияли ўргамчак канаси зарари ривожланиши\nНАЗОРАТ — Кузатиш\nУларни кўриш учун лупа керак.\nМавсум бошида ёш барглардаги қизил нуқталарга эътибор беринг.\nЯқинроқ кузатилса, қизил нуқталар ҳаракатланаётганлигини кўриш мумкин!\nНАЗОРАТ ВАҚТЛАРИ — Мавсум давомида\nКИМЁВИЙ ПРЕПАРАТ СЕПИШ КЕРАКМИ?\nКаналар тўдаси зарар етказа оладиган даражада кўпаймагунча майтицид (кимёвий препарат) сепишга ҳаракат қилмаслигимиз керак.\nБир нечта кананинг мавжудлиги дарҳол кимёвий ишлов бериш дегани эмас.\nИшлов бериш учун сабаб бўла оладиган каналар сонини билишимиз шарт!\nБу борада 4 ҳил ёндошув мавжуд:\n1. Каналар мавжуд бўлишидан олдин уларга қарши ишлов бериш: профилактика.\n2. Кана кўзга ташландими унга қарши ишлов бериш (ҳаттоки бир дона бўлса ҳам).\n3. Уларнинг зарари аломатлари пайдо бўлгандан сўнг уларга қарши ишлов бериш.\n4. Доимий кузатув олиб бориш; каналар сони ишлов бериш чегарасига етгандан сўнг уларга қарши ишлов бериш.\nИшлов бериш чегарасини қандай аниқлаш мумкин?\nЗараркунандалар сони уларга қарши ишлов беришга асос бўла оладиган даражага етганлиги; Масалан. агар уларга айни шу вақтда ишлов бермасангиз, уларнинг зарари ишлов бериш ҳаражатларидан кўпроқ бўлади.\nКаналар сони ишлов бериш чегарасига етганлигини қаердан билса бўлади?\nМутахассислар томонидан тавсия қилинган эски усул жуда узоқ ва кўп меҳнат талаб қилади.\n1. Боғдан жуда кўп барг йиғилиши керак (жами 250та барг: 10та дарахтдан 25тадан).\n2. Икки ёки ундан кўп кана бор барглар сонини аниқлаш керак бўлади ва барглардаги ўртача каналар сонини ҳисоблаш талаб этилади.\n3. Олинган маълумотга асосланиб (баргда қанча кана борлигига қараб) кимёвий ишлов берилади\nИшлов бериш учун баргларда қанча каналар бўлиши кераклигига мисол.\nДанакли мевалар учун ишлов бериш чегараси:\n* Май ўртасидан июн ўртасигача бир баргда 2-3та каналар бўлса.\n* Июнь ўртасидан июль ичида бир баргда 5-7та каналар бўлса.\n* Августда бир баргда 10-15та каналар бўлса.\nМавсум оҳирида бир баргда кўпроқ кана бўлса ҳам унчалик ҳавфли ҳисобланмайди.\nОлма ва нок учун ишлов бериш чегараси:\nОлмалар: бир баргда 20-30та каналар кузатилса ишлов бериш чеганаси ҳисобланади (иқтисодий зарар етказа олиш даражаси); Бу, нав, дарахт ёши ва бошқа ҳолатларга боғлиқ. Лекин бу даражага етишини пойламасдан, бир дарахтда 10та каналар кузатилса уларга қарши ишлов бериш керак.\nНав: Рэд Делишес олма нави ўзига кўпроқ кана чақиради, лекин Голден Делишес нави эса каналар таъсирига жуд мойил.\nНоклар: бир баргда 5та каналар кузатилса ишлов бериш чеганаси ҳисобланади (иқтисодий зарар етказа олиш даражаси); шу сабабдан бир баргда 0.5тадан 2тагача каналар кузатилса, уларга қарши ишлов берилиши тавсия қилинади.\nКаналарга қарши курашишнинг мутахассислар томонидан тавсия қилинадиган самарали ва янгича усули эски усулга нисбатан осон ва кам вақт талаб қилади. Янги усул ва каналарга қарши қандай кимёвий препаратлар сепиш мумкинлиги ҳусусида эртага тўҳталиб ўтаман.\nСаволлар бўйича қуйидаги манзилга мурожаат қилишингиз мумкин: @umidgiz. Имкон қадар саволларингизни расмлар билан жўнатсангиз уларни тушуниш осонроқ бўлади.


Хабарингиз бор, Президентимизнинг 2020 йил 30 октябрдаги “Соғлом турмуш тарзини кенг татбиқ этиш ва оммавий спортни янада ривожлантириш чора-тадбирлари тўғрисида”ги фармонига асосан аҳоли ўртасида оммавий спортни ривожлантириш ва соғлом турмуш тарзини тарғиб қилишда велоспорт мамлакатимиздаги олтита устувор спорт турларидан бири этиб белгиланган.\nВелоспорт билан шуғулланишнинг инсон организми учун фойдали эканлиги ҳамда аҳоли ўртасида соғлом турмуш тарзини тарғиб қилишда муҳим аҳамият касб этиши жаҳон тажрибасидан ҳам маълум. Шунингдек, велосипедда саёҳатга чиқишнинг ўзгача гашти борки, буни Англиялик велосайёҳ Гринфел-Шоу Люк Питер мисолида кўриш мумкин.\nБиласизми, Гринфел-Шоу Люк Питер 24 ёшида жуда кам учрайдиган ва агрессив турдаги саратон касаллигига чалинди. Бу ташхис унинг ҳаётини остин-устун қилиб юборади. Люк англаб етдики, у касаликка чалинганини ўзгартира олмайди. Аммо қолган умрини ўзи истагандек ўтказиши мумкин. У бутун дунёни велосипедда кезишни хоҳлашини тушуниб етди.\nШундан сўнг Люк 2020 йил январ ойида ҳаётидаги энг муҳим саёҳатини бошлади – Бристол – Пекин йўналиши бўйича саёҳатга чиқди. Саёҳати мобайнида 15дан ортиқ мамлакатларни велосипедда кезган Люк саратонга чалинган инсонларга ёрдам бериш учун тузилган хайрия ташкилотларига пул жамғариш ишларига кўмаклашади. Ушбу касалликка чалинган ёшларга ҳаётининг қолган қисмини мазмунли ўтказиш ҳамда завқланиб яшаш кераклигини таъкидлаб келмоқда. Унинг ўзи эса бу борада ўрнак кўрсатмоқда.\nГринфел-Шоу Люк Питер айни пайтда Ўзбекистонда бўлиб турибди. Жорий йилнинг 26-27 май кунлари Нукус шаҳрида велосайёҳ тантанали равишда кутиб олинди ва турли хил учрашувлар ташкил этилди. Ёшлар билан бўлган мулоқотда у Ўзбекистонга келганидан ва янги дўстлар орттираётганидан жуда ҳам мамнунлигини билдирди.\nШундан сўнг Гринфел-Шоу Люк Питер Хива шаҳрига йўл олди ва бу ерда тарихий обидалар, қадимий қадамжоларга ташриф буюрмоқда. Аҳоли ўртасида соғлом турмуш тарзини тарғиб қилаётган ҳамда велотуризм ривожига ўзининг муносиб ҳиссасини қўшаётган хорижлик велосайёҳ Бухоро, Самарқанд, Тошкент шаҳри бўйлаб саёҳатини давом эттиради.


Жамоат саломатлигига таъсир этувчи омиллар\nДемография: аҳолини статика ва механик харакатланиши, уларни саломатлик кўрсаткичларига таъсири.\nТуғилиш кўрсаткичи қандай ҳисобланади.\nЎлим статистикаси. Рўйхатга олиш хужжатлари. Умумий ва махсус (гурухли) ўлим кўрсаткичи.\nГўдаклар ўлими кўрсаткичлари ва структурасини ҳисоблаш йўлларни айтинг.\nЖССТ бўйича Ўзбекистонда қабул қилинган “тирик туғилган хомила”нинг критерийлари\nФертиллик тушунчаси ва фертьилёшдаги контингент тўғрисида маълумот беринг.\nФертиль ёшдиги аёлларни тиббий кўрикдан ўтказиш, натижалари бўйича ҳомиладорликка монеликлар аниқланиш механизми ва амалга ошириладиган ишлар тўғрисида маълумот беринг.\nОналар ўлими кўрсаткичини ҳисоблаш механизми, Ўзбекистонда оналар ўлимининг асосий сабаблари ва таъсир этувчи омиллар.\nБирламчи касалланиш ва уни ҳисобга олиш бўйича юритиладиган тиббий ҳужжатлар тўғрисида маълумот беринг.\nУмумий касалланиш кўрсаткичи ва уни ҳисобга олиш бўйича юритиладиган тиббий ҳужжатлар тўғрисида маълумот беринг.\n“Статистик талон” ва “Охирги ва аниқлаштирилган ташхисларни рўйхатга олиш варақаси”; тўлдириш усуллари ва мақсади. Бирламчи ва умумий касалланишни хисоблашда “Статистик талон” фойдаланиш. Худудингизда бирламчи ва умумий касалланиш структураси.\nПрофилактик кўрик турлари ва унинг мазмуни. Профилактик кўрикдан ўтиши лозимлар контингентлар. Профилактик тиббий кўрик натижалари бўйича қандай кўрсаткичлар ҳисобланади\nАҳолини мақсадли тиббий кўрикдан ўтказиш ва диспансер назоратига олиш ва соғломлаштириш бўйича ЎзР ССВнинг 28.07.1994 йилдаги 352-сонли буйруғи талаблари хақида гапириб беринг.\nАҳолини кундузги даволаш усулларидан самарали фойдаланиш юзасидан ССВнинг 20.03.1994 йилдаги 122-сонли буйруғи хақида айтиб беринг.\nТиббий ёрдам сифатига таъсир кўрсатувчи омиллар. Тиббий ёрдам сифатини бошқариш\nДалилларга асосланган тиббиёт: тушунча. Нима сабабдан далилларга асосланган тиббиётни ривожлантириш зарурати туғилган. Тиббий ёрдам сифатини оширишда далилларга асосланган тиббиётнинг ўрни.\nДалилларга асосланган тиббиёт: асосий принцплари ва амалиётга тадбиқ этилган шакли


Арзонроқ «Билайн» тўлов карталари | infoCOM.UZ\n«Абонентларимиз арзонроқ қийматдаги тўлов карталарини жорий қилишни сўраб, бир неча марта бизга мурожаат қилишган. Энди 5, 10, 20 ва 50 АҚШ доллари қийматидаги карталар билан бирга, биз нархи 3 АҚШ доллари бўлган тўлов карталарини ҳам таклиф қиламиз, бу абонентга мобил алоқа хизмати учун пул тўлашда катта қулайлик туғдиради», — деди «Unitel» МЧЖ Тижорат Ишлари Директори Евгений Скрипник.\nҲозирча 3 долларлик тўлов карталари фақат Тошкент ҳудудида савдога чиқарилди, яқин кунларда уларни бутун республикада сотиб олиш мумкин бўлади.\nТўлов карталари – бу куннинг исталган пайтида ҳисобни тўлдиришнинг содда, тез ва қулай усули. Карта ёрдамида яқин кишингизнинг ҳисобини ҳам тўлдиришингиз мумкин, бунинг учун унинг рақамини билишингиз кифоя.\nТўлов карталарини дилерлик бўлимларида, шунингдек, Компаниянинг савдо ва хизмат кўрсатиш офисларида сотиб олиш мумкин. Тўлов карталарининг амал қилиш муддати чегараланмаган. Карта фақат Билайн абоненталир учундир ва электрон ҳисобни Ўзбекистон ҳудудидагина тўлдириш мумкин.\nҚиймати 3, 5, 10, 20 ва 50 АҚШ доллари бўлган «Билайн» тўлов карталари ҚҚС билан кўрсатилган.\n« AXBOROT KOMMUNIKATSIYA TEXNOLOGIYALARI YORDAMIDA MUTAXASSISLARNI TANLASH VA BOSHQARISH MASALALARI\nФарғонада «кўчма офис» »


Коронавирус: Бу сафар аҳоли ўртасидаги касалликнинг бари Самарқандда қайд этилди\nКоронавирус: Бу сафар аҳоли ўртасидаги касалликнинг...\n2020 йил 22 май соат 16:30 ҳолатига кўра, Ўзбекистонда коронавирус инфекцияси қайд этилганлар сони 3028 (+22) нафарни ташкил қилмоқда. Бу ҳақда ССВ матбуот хизмати хабар қилди.\nАниқланган янги касалланиш ҳолатларининг 11 нафари олдиндан карантинда бўлган фуқаролар, 11 нафари эса аҳоли орасидан қайд этилди. Карантинда бўлган фуқароларнинг 6 нафари чет этдан келган, 5 нафари эса касалликни беморлар билан мулоқот орқали юқтириб олган. Аҳоли орасидан аниқланган ҳолатларнинг барчаси Самарқанд вилоятига тўғри келади. Ҳозирда ушбу беморлар билан мулоқотда бўлган барча фуқаролар белгиланган тартибда қатъий карантинга олинган.\nАйни пайтда юртимизда 2463 нафар коронавирус инфекциясига чалинган фуқаролар бутунлай соғайди. Ҳозирда мамлакатимизда 552 нафар бемор даволанмоқда. Барча беморларга шифокорларимиз томонидан белгиланган стандартлар бўйича даво чоралари кўрилмоқда.


Жавоб: Аёл киши эрининг молидан унинг изнисиз садақа қилиш жоиз эмас.\nАбу Ҳурайра (розияллоҳу анҳу)дан: «Аёл эрининг уйидаги нарсалардан садақа қиладими?» деб сўрашди. У киши шундай деди: «Йўқ, фақат (эри олиб келган) озиқ-овқатидан садақа қилса майли. Савоби ўрталарида бўлади. У эрининг молидан унинг изнисиз садақа қилиши ҳалол эмас» (Абу Довуд ривояти).\nАммо, баъзи бир арзимас нарсаларни эрининг изнисиз инфоқ-эҳсон қилишга рухсат берилади. Масалан, кўчадан тиланчи келиб қолса ёки эри умумий тарзда садақа қилишга рухсат бериб қўйган бўлса, хотиннинг эридан сўроқсиз эҳсон қилиши жоиздир.\n🕔14:23, 31.03.2020 ✔3483\n✔ 3483 🕔 14:23, 31.03.2020


Россия фуқаролари қаерда бўлса, рус армияси ўша ерда бўлади…ми?\n08 май 2021, Тошкент вақти: 21:30\nЎзбекистондаги ҳуқуқ ҳимояси ташкилотларини бирлаштирган “Тезкор ҳаракат гуруҳи” Россия ва Грузия ўртасида Жанубий Осетия учун бўлиб ўтган урушдан сўнг Марказий Осиё мамлакатлари расмий Кремлдан эҳтиёт бўлиши зарурлиги ҳақида баёнот тарқатди.\nГуруҳ таҳлилига кўра, бундан буён ҳам Россия ўз фуқароларини ҳимоя қилиш баҳонасида МДҲнинг бошқа мамлакатларида агрессив сиёсатини давом эттириши эҳтимолдан узоқ эмас.\nРоссия Грузияда бўлгани каби амалиётларни МДҲнинг бошқа аъзоларига нисбатан ҳам қўллаши мумкинми? Умуман, бу можародан сўнг Кремль ўз сиёсатини қай тарзда давом эттиради? Бугунги кунда кўпчилик Интернет нашрлар мана шу саволлар атрофидаги таҳлилларга ўрин бермоқда. Айрим таҳлилчилар фикрича, Россия “Россия фуқаролари қаерда бўлса, рус армияси ўша ерда” қабилидаги янги сиёсатини давом эттириши мумкин.\nЎзбекистоннинг мухолифатидаги “Эрк” демократик партияси раҳбари Муҳаммад Солиҳ бу ҳақда фикр билдирар экан: “Совет давлати қулагандан кейин Россияда давлат комплекси пайдо бўлди. Русларда “Катта бир давлат эдик, совет империяси йиқилиб кичкина давлат типига айландик”, деган бир комплекс пайдо бўлди. Бу комплексни ҳозир йўқ қилиш учун ҳам сиëсий, ҳам иқтисодий жабҳада Россиянинг сиëсатчилари гўë бир миллий ғоя яратиш йўлида биргалашиб ҳаракат қиляпти. Аслида бу миллий ғоя яна эскисига ўхшаб бошқа халқларнинг устидан гегемонлик қилиш каби бир ниятга олиб боряпти”,- деди.\nАйни пайтда Россия Грузияга нисбатан сиёсатини бошқа мамлакатларга қўлламайди, Россиянинг Грузиядаги амалиётлари Кремль учун катта ютқизиқ бўлди, деган фикрлар ҳам мажуд.\n“Россия Грузияга нисбатан тутган ўз йўлини бошқа мамлакатларга нисбатан ҳам тутади, деган фикрда эмасман. Чунки бу йўл Ғарб давлатларида ва ЕИда катта танқидга учради. Шунинг учун ўйлайманки, халқаро муносабатларда ва айни пайтда МДҲ мамлакатларига ўтказаëтган сиëсатларида ҳам эҳтиëт чораларини кўриб Грузияга нисбатан тутган йўлини бошқа мамлакатларга тутмайди, деган фикрдаман”,- дейди тошкентлик таҳлилчи Тошпўлат Йўлдошев.\nМосквалик таҳлилчи Санобар Шерматова фикрича, Россия ва Грузия ўртасида бўлиб ўтган можаро расмий Кремлнинг собиқ постсовет давлатларга нисбатан сиёсати ўзгариши мумкинлигидан далолат эмас.\nШундоқ экан, МДҲ, Коллектив хавфсизлик шартномаси ташкилоти каби бир қатор иттифоқларга бирлашган бир давлатнинг худди ана шу иттифоқдаги давлатга нисбатан хуружини қандай баҳолаш мумкин?\n“МДҲ ташкил этилганидан бери ўтган 16 йил давомида Россия биринчи марта ўзининг расмий ҳамкори бўлган давлат ҳудудига бостириб кирди. Бунинг бир қатор сабаблари бор. Энг аввало, бу ерда Россиянинг иқтисодий манфаатлари ётибди. Иккинчидан эса Грузия Озарбойжон ва Украина каби ўта ғарбпараст давлатдир. МДҲ таркибига назар соладиган бўлсак, бу ҳамдўстлик ҳеч қачон сиёсий мафкура ёки сиёсий якдиллик асосида тузилмаганига иқрор бўламиз. МДҲга аъзо давлатларни фақат иқтисодий манфаатлар бирлаштирган ва шунинг учун ҳам бу тузилма ҳеч қачон сиёсий масалаларни ҳал этган эмас. Грузия фақат Россиянинг босими туфайлигина МДҲга аъзо бўлган эди. Шу кунгача Россия қарамлигидан қутила олмаган минтақа давлатлари учун эса бундай хавф йўқдир”, - деди С.Шерматова.\nҚирғизистонда эса Россия Грузияга нисбатан тутган йўлини Марказий Осиёга нисбатан ҳам қўллаши эҳтимолдан йироқ эмаслигини таъкидлаётганлар талайгина.\n“Қирғизистон шимолида асосий халқ руслар. Агар қанақадир даражада бирор бир камчилик чиқадиган бўлса, бизга ҳам Россиянинг бостириб келиш хавфи бор. Чугки бизда ҳам АҚШнинг ҳарбий ҳаво базаси бор. Бир неча марта Россия тарафидан ëлланган кишилар томонидан пикетлар ўтказилди. Ҳозир Коммунистик партия орқали бу масала парламентда кўриляпти. Қирғизистонда ҳарбий ҳаво базаси мавжуд экан, Россия ҳар хил баҳоналар билан агрессия қилиши мумкин”,- дейди қирғизистонлик Иззатулла Раҳматуллаев.\nБироқ тожикистонлик ёзувчи Мақсуд Жўра бу борада бошқача фикр билдиради.\n“Грузия воқеаларидан кейин Россия собиқ иттифоқдош республикаларга, хусусан, МОга нисбатан яна ҳам яқинлашиши керак. Россия шундай мақсадни ўз олдига қўйса керак. Россия ҳеч қачон ўз биқинидаги мамлакатларга эътиборсиз бўла олмайди. Эртага тухум қўядиган товуққа бугундан дон беришни бошлайди. Бундан у катта манфаат кўради”,- дейди Мақсуд Жўра.


"Мадҳия учун ўрнидан туриш Қуръонда йўқ" - BBC News O'zbek\n"Мадҳия учун ўрнидан туриш Қуръонда йўқ"\nҚирғизистоннинг Жалолобод шаҳрида ўтказилган диний тадбирда давлат мадҳияси янграганда ўтирган ўринларидан турмаган мадраса талаба қизлари билан тушунтириш ишлари олиб борилади. Ўз навбатида бу воқеа Интернет ижтимоий тармоқларида баҳсу-мунозарага сабаб бўлмоқда.\nЖалолобод вилоятининг диний идораси Жалолобод давлат университетининг йиғинлар залида "Анаънавий Ислом динининг моҳияти" деб номланган конференция ташкил этган. Анжуман очилишида Қирғизистон давлат мадҳияси янграган. Қатнашувчилар ўтирган ўринларидан туриб, давлат рамзига таъзим қилганлар. Бироқ олдинги ўриндиқда ўтирган, ҳижобли қизлар туришмаган. Улар бунинг сабабини, "Қуръонда, динда бундай нарса ёзилган эмас", дея тушунтириб, мадҳияни куйлашдан бош тортганлар.\nБу қизлар Жалолобод шаҳридаги “Ойша Сиддиқ” номидаги қизлар мадрасасининг 16-17 ёшли талабаларидирлар.\nМадрасаларда фақат диний йўналишдагина билим берилиб, давлат рамзлари ва қонунлар тўғрисида маълумотлар деярли ўқитилмайди, дейди ўз исми очиқланмаслигини истаган Ноокендаги “Нур” қизлар мадрасасининг ходими:\n“Биз авваллари фақат диний йўналишдагина илм олганмиз. Ҳозир ҳам мадрасаларда ўқувчиларга диний тушунчаларни ўқитамиз. Шу сабабдан қизларнинг мадҳия ҳақида тушунчаси йўқ. Демак бу йўналишда ўқитиш керак, деган фикрга келдик. Давлат рамзлари ва ёзилган қонунлар бўйича деярли дарслар ўтказилмас эди. Замонавий билим беришга эндигина эътибор қаратилаяпти” – дейди мадраса ходими.\nЖалолободда ўтказилган анжуманда Ўш, Боткен ва Жалолобод вилоятлари имомлари ва маҳаллий расмийлари билан бир қаторда мадраса ўқувчилари ҳам қатнашган. Конференцияда диний тушунчаларни тўғри ёйинлаш муҳокама қилинган.\nЖалолобод вилоят қозиси Абдулазиз қори Зокиров сўзларига кўра, тадбирда қатнашиб, давлат мадҳиясига ҳурматсизлик қилган “Ойша Сиддиқ” мадрасаси қизлари орасида тушунтириш ишлари олиб борилади. У қизлар аввалари йирик тадбирларга қатнашмагани сабаб, бу каби хатога йўл қўйганларини айтади.\n“Давлатимизнинг ҳар бир фуқароси, миллатидан қатъи назар ватанни севиши ва унга чин юракдан хизмат қилиб, давлат рамзларини хурмат қилиши керак. Мадҳия янграётганда қизларни ўз ўринларидан турмай қўйишлари, уларни давлат рамзлари ҳақида тасаввурга эга эмасликлари билан боғлиқ. Сабаби бунгача ўтказилган тадбирлар Қуръон тиловоти билан бошланиб, Қуръон тиловоти билан якунланар эди. Ёш қизлар бу каби йиғинларга биринчи марта қанташаётганликлари сабаб, хатога йўл қўйдилар. Шунинг учун уларни тўғри тушунишимиз керак. Бу йўналишда тушунтириш ишларини олиб борамиз” – дейди Абдулазиз Зокиров.\nАнжуманда шаҳардаги “Имом Аъзам” мадрасасининг талаба қизлари ҳам қатнашганлар.\n“Давлат мадҳияси янгараётганда, қизлар уни ҳурмат қилиб ўринларидан туришлари керак эди. Биз ҳам мадҳия янгаётганда ҳар доим ўрнимиздан турамиз. Бу қизларни нега ўринларидан туришмагани сабабини тушунмадик. Мадрасаларда бу йўналишда ўқитилмаса-да, биз ўзимиз биламиз,” – дейди “Имом Аъзам” мадрасаси толиба қизларидан бири.\nБу орада “Ойша Сиддиқ” қизлар мадрасасининг раҳбари Қапарбек Ҳожи Абдиқалиқов мадрасанинг ўқув бўлими бошлиғи Севара Хожашовани тарбиявий ишларга етарлича эътибор қаратмагани учун ишдан бўшатгани маълум бўлди.\nҚизлар мадрасаси талабаларининг бу ҳаракатлари аҳоли орасида қизғин баҳсларга сабаб бўлмоқда. Кимлардир қизларни айбласа, бошқалар “мадрасада Қирғизистонни ва унинг рамзларини ҳурмат қил, деб ўқитмаса, унда ўқувчиларда нима гуноҳ?”, “Қизларни ўқитаётган устозлар, уларни қандай дарслар ўтаётганини назорат қила олмаган давлатда айб” деган фикрлар янграмоқда.\nЖалолобод вилоятида 625 масжид фаолият олиб боради. Улардан 547 масжид давлат рўйхатидан ўтказилган бўлиб, қолган 78 таси қайд этилмаган. Яна 190 намозхона ва 6 мадраса диний таълим муассасаси қатори рўйхатдан ўтган. Ҳозирги кунда мадрасаларда 830 дан ортиқ талаба таҳсил олади. Расмий маълумотларга кўра, республика бўйича 500 дан ортиқ масжид рўйхатга олинмаган бўлса-да, бироқ улар бугунги кунда ишламоқдалар.


UzNews - Президент Шаҳидлар хотираси хиёбонида. Қуръон тиловат қилиниб, элга ош тортилди\n31 авг 2021, 12:11\nПрезидент Шаҳидлар хотираси хиёбонида. Қуръон тиловат қилиниб, элга ош тортилди\nШавкат Мирзиёев 31 август куни Шаҳидлар хотираси хиёбонига ташриф буюрди.\nБугун, 31 август куни эрта тонгда президент Шавкат Мирзиёев Шаҳидлар хотираси хиёбонига ташриф буюрди. Бу ҳақда президент Матбуот хизмати хабар берди.\nУ ерда жамоатчилик ватан фидойилари, миллий истиқлол йўлида қурбон бўлган аждодлар хотирасини ёд этиш учун йиғилди. Қуръон тиловат этилиб, ўтганлар ҳақига дуо қилинди. Элга ош тортилди.\nШунингдек, давлат раҳбари тарихни ўрганиш ва ўргатиш вазифалари ҳақида гапирди.\n“Биз шу вақтгача тарихнинг ўзимизга ёққан жойларини олиб, ёқмаган томонини яшириб ўтдик. Бировга ёқадими-ёқмайдими, ғуруримизми-армонимизми, муваффақиятми ё хиёнатми - ҳаммасини ҳаққоний ёзиш керак. Орадан қарийб юз йил ўтиб адолат қарор топди. Миллий истиқлолимиз учун кураш олиб борган, лекин реабилитация қилинмай қолган 115 нафар бобомизнинг пок номлари оқланди. Ҳали бундайлар қанча? ватанпарвар инсонларнинг шаънини тиклашга қаратилган эзгу ишларни давом эттириш керак, - деди президент.


"Муҳими рақам эмас... "\nМустақил кузатувчиларга кўра¸ агар Ўзбекистон ҳукумати давлат бюджетининг кирим ва чиқим қисмига оид рақамларни элга ошкор қилса¸ шунча олтинимиз¸ газимиз¸ пахтамиз¸ ипагимиз қайдан келиб¸ қайга кетади¸ деган ҳукумат учун нохуш саволлар туғилиши аниқ.\nЖаҳон ва Ўзбекистон иқтисодидаги муҳим жараëнларга бағишланган дастуримизнинг янги йилдаги биринчи сони учун 2009 йилги Ўзбекистон давлат бюджетини мавзу этиб танладик.\nЎзбекистон давлат бюджети ёпиқ мавзу ва бюджет ўзи нима, уни нима билан ейиш керагу, неча пул туради, деган саволлар мустақилликнинг 18 йили давомида соҳадан йироқ оддий ўзбекистонликларни ўйлантиравериб, зериктириб юборган бўлса ҳам керак.\nБугунги дастуримизни тайёрлашни Ўзбекистоннинг 2009 йил учун давлат бюджетига оид хабарларни кўздан кечиришдан бошладик.\nЎзбекистон миллий ахборот агентлиги интернет саҳифасидан биттагина, 4 декабр куни Олий мажлис Сенатининг давлат бюджетини кўриб чиқишни бошлагани ҳақидаги хабарни топа олдик¸ холос.\nБюджетга алоқадор расмий идоралар ҳам мавзу хусусида гапиришни исташмади. Биз ҳам гапириб беринг¸ деб туриб олмадик.\nЧунки мавзудан яхши хабардор суҳбатдошларимиз каби, Ўзбекистонда давлат бюджетининг давлат сири даражасига яқинлашаëзган кенг жамоатчилик учун ёпиқ мавзу эканини биламиз ва уларнинг давлат сирини ошкор қилиб, балога қолишини истамаймиз¸ албатта.\nДавлат сири, деганда вазиятни бўрттириб бу атамани кўчма маънода ишлатаётганимиз йўқ. Ҳақиқатан ҳам Ўзбекистон мустақиллигининг дастлабки йилларида давлат бюджетининг давлат сирлари рўйхатига киритилгани рост.\nЎзбекистон Молия вазирлигининг собиқ ходими¸ ҳозирда Олмотадаги Евроосиё институтининг иқтисодиёт факультети декани Сапарбой Жўраев гапиради.\n- Ўзбекистон бюджети ҳамма давлатнинг бюджетига ўхшаб қабул қилинади. Лекин минг афсус¸ 1992 йил май ойида Вазирлар маҳкамасининг қарори чиққан. Бизнинг давлат бюджетимиз махфий ҳужжат ҳисобига киритилган. Шунинг учун унинг кўрсаткичлари ҳеч қаерда очиқ эълон қилинмайди. Бу тўғрисида фақат фоиз ҳисобида гап юритса бўлади¸ дейди Сапарбой Жўраев.\nШу сабабдан, йиллик бюджетнинг давлат сири экани расман айтилмаса-да, ундаги рақамларни матбуотда эълон қилиш у ёқда турсин, бу рақамлардан бюджетни қабул қилаётган Олий мажлис депутатларининг ўзи ҳам бехабардир¸ деб давом этади Молия вазирлигининг собиқ ходими.\n- Декабрнинг охирларида бизнинг депутатларимиз уни қабул қилади. Лекин депутатлар миқëсида ҳам фақатгина Ўзбекистон бюджети қабул қилинсин¸ деган кичкинагина қонун чиқади. Унинг батафсил тушим томонлари¸ яъни фойда томонлари¸ чиқим томонларининг ҳаммасининг ëзилгани Вазирлар маҳкамаси қарорида чиқар эди¸ дейди Молия вазирлигининг собиқ ходими.\nСапарбой Жўраевнинг бу фикрларини бундан икки йил аввал, 2007 йилнинг бюджети қабул қилинганида уни ишлаб чиқишда қатнашган Олий мажлис сенатори Абдурашид Олтиев билан бўлиб ўтган суҳбат ҳам тасдиқлайди.\nОзодлик: Абдурашид ака¸ мана бу эълон қилинган хабарномада Ўзбекистоннинг 2007 йил учун бюджети умумий миқдорда қанчалиги айтилмаган. Бу йилги бюджет неча пул бўлди?\nАбдурашид Олтиев: Бюджет параметрлари Сенатда жуда маъқулланди. Параметрлар¸ макроиқтисодий кўрсаткичлар¸ бюджет солиқ сиëсатининг прогнозлар доирасида даромад қисми ҳам¸ харажат қисми ҳам шаклланган.\nОзодлик: Конкрет рақамларда айтадиган бўлсак неча пул бўлди?\nАбдурашид Олтиев: Рақамлар муҳиммаску энди. Сизга асосий йўналишлари керакку.\nОзодлик: Мен Ўзбекистоннинг 2007 йилга мўлжалланган бюджетига неча пул ажратилганини билмоқчиман¸ холос. Дейлик 100 миллиард сўмми¸ 100 триллион сўмми. Тахминан бўлса ҳам конкрет бир рақам борми?\nАбдурашид Олтиев: Уни тахминан айтмаймиз. Рақам муҳим нарса эмаску. Аҳолининг турмуш фаровонлиги ошиши¸ корхоналарнинг молиявий аҳволининг яхшиланиши¸ солиқ сиëсатида............\nМутахассислар¸ Ўзбекистон бюджетини ишлаб чиқиш бошқа давлатларникидан фарқ қилмайди, унинг бошқаларникидан камчилик жойи йўқ, дейди. Молия вазирлигининг собиқ ходими Сапарбой Жўраев гапиради.\n- Молия вазирлиги¸ Солиқ қўмитаси¸ Иқтисодиëт вазирликлари бюджет бўйича жаҳонда нима иш қилиниши керак бўлса¸ ҳаммасини қилишади. Яъни солиқларни ҳисоблайди¸ уларни бошқариш жараëни¸ жойларга етказиш жараëни¸ ҳаммаси ҳисобланади¸ дейди Сапарбой Жўраев.\nДавлат бюджети сир сақланса-да, мутахассислар мамлакат ички ялпи маҳсулот ҳажми ва бошқа омиллардан келиб чиқиб, тахминий рақамларни чиқариб беради. Хусусан¸ АҚШ Марказий разведка хизмати ҳисоб- китобларига кўра, Ўзбекистон бюджетининг кирим қисми тахминан 6,3 миллиард, чиқими эса 6¸5 миллиард долларни ташкил қилади.\nҚиёслаш учун, аҳолиси деярли икки баробар камроқ (тахминан 15,3 миллион киши) бўлган Қозоғистон бюджетининг кирим ва чиқим қисми қарийб уч ярим баробар кўпроқдир (25 миллиард АҚШ доллари).\nЛекин, дейди Ўзбекистонлик иқтисодий шарҳловчи Дмитрий Поваров, бюджетни самарали сарфлаш жиҳатидан Ўзбекистон дунёдаги кўплаб давлатлардан қолишмайди.\n- Ҳамма мамлакатлар қатори бизнинг бюджетимиз ҳам ижтимоий соҳага йўналтирилган, дейилади одатда. Лекин Ўзбекистоннинг¸ ўз бюджети ихтиёридаги чекланган маблағлар билан яхшими-ёмонми ижтимоий тизимни издан чиқиб кетишдан сақлаб қолаётгани кўп нарсани англатади.\nБюджет мамлакат молиявий тизими таназзулга учрашининг олдини олишга қаратилган бир воситадир. Менимча, Ўзбекистон ҳозирча бу воситадан самарали фойдаланмоқда, дейди Поваров.\nХўш, Ўзбекистон давлат бюджети бошқаларникидан қолишмас экан¸ нега энди ўзбекистонликларнинг асосий қисми ўзлари тўлаётган солиқлардан ташкил топадиган бюджетнинг қанчалигини билмасликлари керак?\nЎзбекистон парламентининг собиқ депутати Абдувоҳид Паттаев гапиради.\n- Бу Ўзбекистон ҳукуматининг ўзининг сиëсати. Менинг фикримча¸ эълон қилинса яхши бўлади. Халқ билиб турса яхши бўлади. Масалан валюта жамғармаси¸ олтин жамғармаси ва бошқа жамғармалар халққа етказиб турилса¸ халқнинг ҳукуматга нисбатан ишончи кўпаяди.\nМасалан¸ Россияда олтин жамғармаси 1 миллиардга кўпайди ëки озайди деб деярли ҳар кун эълон қилинади. Кўрсаткичларни халқ билиб турса¸ ҳукуматнинг қилаëтган ишини кўриб туради ва унга баҳо бериб туради¸ дейди Абдувоҳид Паттаев.\nСапарбой Жўраев фикрича эса, давлат бюджетини сир сақлашда ҳам ўзига яраша сир-асрор бор.\n- Ўша пайтда (1992 йили -таҳ.) бизнинг давлатимиз раҳбари бир фикрни айтди. Мен ҳозир уни балки сал ўзгартирарман: Ўзбекистоннинг ўтиш давридаги иқтисодиëти ката бир фирманинг иқтисодиëтига ўхшаган. Америка ва Ғарбдаги фирмаларнинг ҳам махфий ишлари бўлади. деган тушунча берилган.\nБу юрт учун айтилган гап. Бу бугунги кун учун бизнинг раҳбарларимиз бюджетдан кетаëтган чиқим томонларини марказлаштирилган ҳолда ўзлари хоҳлаганча ўзгартириш учун уни махфий қилиб турибди.\nУни агар депутатларимиз ва халқимиз очиқ таҳлилга солса¸ “Бизда бу бўлмаяпти¸ у бўлмаяпти¸ пенсияни кўтаришимиз керак” деб айтиши мумкин ва саволлар туғилиб қолиши мумкин. Йўқ нарсага ҳеч кимда савол ҳам бўлмайди¸ дейди Сапарбой Жўраев.\nҲар бир давлатнинг бюджети унинг одатда ички ялпи маҳсулотининг чораги ёки камида бешдан бир қисмига тенг бўлади.\nЎзбекистон ички ялпи маҳсулоти эса¸ АҚШ Марказий разведка бошқармасига кўра, тахминан 22 ярим миллиард АҚШ долларини ташкил қилади.\nСуҳбатимиз бошида айтганимиз, ўзбекистонликларни қийнаб, чарчатиб юборган саволларга шунча олтинимиз, пахтамиз, газу нефтимиздан тушадиган пуллар қаерга кетаяпти, деган ўй-хаёллар сабаб бўлса ажабмас.\nЎзбекистон четга сотадиган бу маҳсулотлардан қанча даромад олиши ҳам сир сақланишини айтиб ўтиш жойиз. Бу ҳақда энди кейинги дастурларимизда гаплашамиз.


Блогер ёки журналист? | sohil.shosh.uz\n«…муҳим фактлар, воқеалар, одамлар, ҳодисалар ҳақидаги ахборотни йиғиш, қайта ишлаш ва уни аудиторияга етказиш орқали ОАВни ахборот билан тўлдирувчи киши» – демак журналистнинг вазифаси аниқ белгиланган. Худди шу талабларни блогерга қўяоламизми? Йўқ. Мана бу банд эса улар орасидаги фарқни аниқроқ кўрсатади: «…таъсисчилари белгилаган чегаралар доирасида жамият ва давлат ўртасидаги воситачи бўлишни мақсад қилади». Блогер эса эркин, шунинг билан ҳам у блогер.\nЖурналистика бу аниқ иш, фаолият тури. Сиздан маълум бир билим, малака ва кўникмалар талаб қилинадиган касб тури.\nЖурналист блогер бўлиши мумкинми? Ҳа, бемалол, агар у цензурасиз ишлашга рози бўлса, фикрлари учун энди таҳририят эмас, шахсан ўзи жавоб бериши кераклигини қабул қилса.\nБлогер журналист бўла оладими? Бунда ҳам ижобий жавоб, бўла олади, кенг жамоатчиликка маълум бир нашр номидан гапириш масъулиятини бўйнига олса.\nЖурналист тайёрлашда уларга «таъсисчилар белгилаган чегаралар доирасида» деган таълимот ҳам берилади, албатта, таъсисчи ўзи учун маълум бир чегараларни белгилаб олишга ҳақли, ахир у пул тўлаяпти, ОАВни очишдан мақсади бор. Демак, журналистлар аввалбошдан бундай тартиб-қоидаларга тайёр бўлиб боришади. Менга эркинлик берилмаяпти, деб гапириш юқоридаги талаб бор касбда ноўринроқ. Эркинлик блогерликда, фақат шахс ҳуқуқларига дахл қилинмаса ва бошқа ноқонуний амалларга қўл урилмаса.\nБлогер таърифига эътибор берсак ҳам, аслида у журналистикадан фарқли, блогер – воқеа-ҳодисаларга нисбатан ўзининг шахсий фикр-мулоҳазаларини интернет тармоғида у ёки бу шаклда ёритиб борувчи шахс (бугунги кунда гуруҳлар ҳам бўлиши мумкин). Мақсад ҳам бошқа, блогерда инсонларга объектив маълумотни бериш мажбурияти йўқ, аксинча, фикрнинг субъективлиги унинг ўзига хослигини белгилайди. Шунинг учун кўп машҳур блогерларни бошида ғалати қабул қилинади, чунки улар ўзларининг фикрларини тўғри-нотўғрига ажратмай билдираверадилар. Цензура йўқ. Ўзини цензура қилиш ҳам.\nБалки ноўриндир, лекин журналистика ва блогерлик орасидаги фарқни автобус ҳайдовчиси ва ўз автомобилида кира қиладиган одамлар орасида фарқ билан солиштирган бўлардим. Автобус ҳайдовчиси ўз ҳаракатларида тўлиқ эркин эмас, маълум бир маршрут, белгиланган жойларда одамларни олиш, тушириш вазифаси ва ҳ.з. Лекин кўчадаги ҳолатга қараб тезликни белгилаш, қувиб ўтиш ва шунга ўхшаш ишларда ўз билимига асосланиб қарор қабул қилиши мумкин.\nКиракашда эса тўлиқ эркинлик, истаса ишлайди, истамаса йўқ, маълум бир вақтда кўчага чиқиш керак деган мажбурияти йўқ. Маршрут танлашда эркинлик, ҳатто мижоз танлашни ўзи ҳал қилади. Фақат маълум бир қонуний талабларни бузмаса бўлди.\nАвтобус ҳайдовчиси кира қила оладими? Албатта, ахир бу унинг учун бахтку! Хоҳлаган вақтда ишлайди, бекатларда тўхташ деган талаб йўқ ва бошқа эркинликлар, доимий маош йўқлигига ва кўчада ҳаракатларига фақат ва фақат ўзи жавоб беришга рози бўлса бўлди.\nАксинча ҳам шундай, автобус ҳайдаш ҳуқуқини берувчи ҳужжатга эга бўлса, жадвал асосида ишлашга ва бошқа талабларга розилик билдирса киркаш ҳам автобус ҳайдаши мумкин.\nЖурналист бўлмаганимиз учун бу фикрлар ҳам субъктив бўлиши мумкин.\nОпубликовано 29.09.2019 29.09.2019 Автор adminРубрики Муносабат\nНазад Предыдущая запись: «Сизлар машҳур эмассиз, шунинг учун сабр қилинг»\nДалее Следующая запись: «Фарғона тонг отгунча…»


Нукусда давлат байроқларининг атрофида кийимсиз (ич кийимда) ўзини кўз-кўз қилган йигитларга жазо тайинланди- Kruz.uz\nНукусда давлат байроқларининг атрофида кийимсиз (ич кийимда) ўзини кўз-кўз қилган йигитларга жазо тайинланди\n22:52, 11.05.2019 10628 0 Жамият\nСайтимиз орқали Нукуслик ўсмир давлат рамзлари олдида кийимсиз (ич кийимда) ўзини кўз-кўз қилгани ҳақида маълумот бериб ўтган эдик.\nУшбу ҳолат юзасидан "KRuz.uz" сайтига расмий маълумот берилди.\nИнстаграмъда ғалати видео тарқалишни бошлади. Унда Нукуслик ўсмир йигит шаҳар марказида жойлашган 55 метрлик Ўзбекистон ва Қорақалпоғистон Республикаларининг давлат байроқлари олдида бориб ечина бошлайди. Кейин кийимсиз(ич кийимда) ҳолатда давлат рамзлари атрофини ўзини кўз-кўз қилиб, кула-кула югуриб айланиб чиқади. Бу пайтда марказий майдонда бир қанча одамлар ҳам бўлган. Видео кечаси олинган бўлиб, воқеалар И.В.Савицкий номидаги Қорақалпоғистон давлат санъат музейи атрофида якунига етади.\nБизга берилган расмий маълумотга кўра, ушбу воқеа 9-май куни 21:30 лар атрофида бўлган.\nҲолат юзасидан Нукус шаҳар ИИО ФМБ бошлиғи ўринбосари, подполковник Ситанов Анвар Ибрагимович билан боғландик.\n9-май куни соат чамаси 21:30 лар атрофида Нукус шаҳри марказидаги 55 метрлик давлат байроқлари ўрнатилган майдонда 3 та ўсмир: 1998 йилда туғилган С.Б., 2000 йилда туғилган Н.У. ҳамда Ў.А.лар жамоат жойларда юриш-туриш коидасини касддан менсимасдан ечинган ҳолда видео тушиб уни ижтимоий тармоқларга жойлаган.\nУшбу ҳолат юзасидан бугун, 11-май куни суд жараёни бўлиб ўтди. Шуманой тумани Маьмурий суди раиси Кощанов Арман Бахитбаевич томонидан Маъмурий жавобгарлик тўғрисидаги кодекснинг ХV бобидаги 183-моддасини қўпол равишда бузганлиги учун йигитларнинг ҳар бирига ўн беш суткагача муддатга маъмурий қамоқ жазоси тайинланди.\nШу фурсатдан фойдаланиб фуқароларимизнинг жамоат жойларида юриш-туриш қоидаларига амал қилишини сўра қоламиз, - дейди Нукус шаҳар ички ишлар органлари фаолиятини мувофиқлаштириш бошқармаси бошлиғи ўринбосари Ситанов Анвар Ибрагимович\nкийимсиз (ич кийимда) ўзини кўз-кўз қилган йигитла